Pentsiodun ugari bildu dira gaurko elkarretaratzean ere

Astelehenero bezala, gaur ere jendetza bildu da plazan, pentsio duinak aldarrikatzeko beste behin. Gainera, azken asteetan indartu egin da pentsiodunen mugimendua. Joan den zapatuan esaterako, ehunka lagun joan ziren Azkoititik Donostiako manifestazioara.


Istripua izan da Azkoitian, Azkarateko igoeran

Oraintxe jakinarazi dutenez, bi autok elkar jo dute Azkoitian. Azkarate bideko igoeran izan da ezbeharra, Elgoibarrera bidean.


Langileen aurkako 'erasoak' hauteslekuetan gelditzeko dei egin du EBk

Alderdiak "matxinatzeko" eskatu die herritarrei eta "gazteei", haien botoak "oso baliotsuak" baitira.

Arantza Gonzalez EBren Gipuzkoako ahaldun nagusigaiak "iraultza demokratikoa" egiteko dei egin die herritarrei eta "gazteei", "eskuin neoliberalak langileen aurka egindako erasoak" hauteslekuetan geldiarazteko.

Gonzalezek Donostian egin ditu adierazpenok. Bertan, Gipuzkoako erraustegi proiektuaren aurkako ekitaldi bat egin du alderdi ezkertiarrak.

Gonzalezek "matxinatzeko" eta bozkatzera joateko eskatu die herritarrei, haien botoek "balio handia" dutelako eta langileek ezin dituztelako "onartu" eskuin neoliberalen partetik etorritako "erasoak". Eraso horiek "PSOEk" egin ditu, "EAJk babestu ditu" eta "PPk txalotu egin ditu, intimitatetik".

Bestalde, Kintxo Gomez Donostiako alkategaiak zaborren kudeaketa jasangarriaren alde egin du, eta baztertu egin du PSEk, EAJk eta PPk "inposatu" nahi duten erraustegia sortzea, donostiarren eta gipuzkoarren osasuna eta ekonomia "arriskuan" jarriko dituelako.

"Erraustegia zarrastelkeria ekonomiko sinestezina da, hondakinen kudeaketa bankuen esku uzten duelako, eta haiek mozkinei baino ez diete begiratzen, gizartearen osasuna eta beharrizanak kontuan hartu gabe", adierazi du.

Gomezek gogorarazi du errausketak ez duela ixten "zaborraren zikloa", zabortegi bat behar baitu hondakin toxikoak uzteko.

Bere esanetan, EAJk eta PSEk ez dute "zabor bilketa selektiboen" alde egiten, bosgarren edukiontzia "Amaran, Azpeitian, Orion eta Zarautzen" baino ez baitago.

Ezker Batuko hautagaiak esan du erraustegia geldiarazteko lanetan jarraituko dutela, eta sistema jasangarriagoen alde egingo dutela.


Santa Luzia Jaiek kirolez bete dute Ermualde


Guatemalarekin elkartasunez

Guatemalako Fuego sumendia erupzioan hasi zen ekain hasieran, eta ehunka lagun desagertu ziren. Horregatik, Zarautzen bizi diren herrikideek postua jarri dute gaur udaletxe aurrean, jana saldu eta bildutako dirua hara bidaltzeko. Udalak ere laguntza emango du; ostegunean jakinaraziko ditu xehetasunak.

Elizabeth Picon Etxeberria Guatemalakoa da, eta Zarautzen bizi da orain 15 urtetik. Hura da gaur jana prestatu eta saltzen ibili denetako bat, eta HITZAri adierazi dio jende asko gerturatu dela postura, eta herritarren partetik elkartasuna sentitu dutela.

Zarautzen ez dute elkarterik, ez daude antolatuta, "baina gure herriarekin elkartasunez, hemen bizi garen denok elkartu gara postua jartzeko", azaldu du.


Ares, gaztearen heriotzari buruz: 'Gertatutakoa oso larria da'

Eusko Jaurlaritzako Herrizaingo sailburuak Iñigo Cabacas gaztearen heriotza deitoratu du eta Ertzaintzak abiatutako ikerketak "jazotakoa argituko" duela azpimarratu du.

Rodolfo Ares Eusko Jaurlaritzako Herrizaingo sailburuak Iñigo Cabacas Bilbon larri zauritutako gaztearen heriotza deitoratu du eta "gertatutakoa oso larria" dela esan du astelehen honetan. Halaber, gertutakoa jazo bezain laster eta berak aginduta, Ertzaintzak abiatutako ikerketak "jazotakoa argituko" duela azpimarratu du.

Sailburuak esan duenez, "ondorioetara iristeko ikerketa sakon bat egiteko denbora behar da". Ikerketa honetan zehar, agenteei eta lekukoei ari zaie deklarazioa hartzen. Gainera, egun hartan Bilboko kaleetan jazotakoa berrituko dute. Aresek iragarri duenez, Herrizaingo Sailak epaileei emango die bildutako informazio guztia. "Epailearekin elkarlanean aritzeko prest gaude, gertatutakoa guztiz argitzeko interes handiena dutenak Herrizaingo Saila eta Eusko Jaularitza baitira".

"Sakonki ikertuko dugu auzia", nabarmendu du. Halaber, Eusko Legebiltzarreko Erakunde, Herrizaingo eta Justizia Batzordean agerrialdia egingo duela esan du, ordura arte lortutako informazio guztiaren berri emateko.


Peñagarikano eta Uranga bertsotan ariko dira Lazkaon

LAZKAO // Lazkaoko Mintzalagun ekimeneko partaideek lagun arteko afaria egingo dute, bihar. Maizpide euskaltegian izango da afaria, Korrika Kulturalaren barruan. Ondoren, Anjel Mari Peñagarikano eta Jokin Uranga bertsolariak ariko dira.


Transexualak AEBko Armadan sartzeko debekua ezarri du Trumpek

Twitter bidez zabaldutako mezu baten bidez jakinarazi du erabakia, eta bere gobernuak ez dituela pertsona transexualak AEBko Armadan onartuko esan du.

Transexualak Ameriketako Estatu Batuetako Armadan sartzeko debekua ezarri du asteazken honetan Donald Trump AEBko presidenteak, neurria “Armadako arduradunekin eta adituekin” aztertu ondoren.

Trumpek Twitter bidez zabaldutako mezu baten bidez eman du erabaki horren berri, eta bere gobernuak ez dituela pertsona transexualak AEBko Armadako edozein kategoriatan onartuko ziurtatu du.

“Gure nazioa defendatzeko, Armadak erabateko garaipenean jarri behar du arreta guztia, eta pertsona transexualak onartuz gero gastu medikoa nabarmen handituko litzateke eta nahasmena sortuko litzateke”, azpimarratu du Trumpek sare sozial horretan jarritako beste mezu batean.

2016ko ekainean, AEBko Armadak pertsona transexualak onartuko zituela iragarri zuen Ashton Carter orduko AEBko Defentsa idazkariak, Pentagonoan egindako agerraldi batean.

Jarraian, Barack Obama AEBko presidente ohiaren gobernuak 2017ko uztailaren 1a ezarri zuen transexualak Armadan onartzeko lehen egun gisa.

Alabaina, ekainaren 30ean beste erabaki bat hartu zuen Pentagonoak, eta agindua sei hilabete atzeratzea erabaki zuen, “nazioa defendatzeko izan dezaketen gaitasuna argitu arte”. Horrela, 2018ko urtarrilaren 1ean aztertu behar zuten neurria.

Sei hilabete hauetan, Pentagonoak ikerketa bat egiteko asmoa zuen, pertsona transexualak AEBko Armadan onartuz gero horrek prestaketan eta aurkariari erasotzeko orduan eraginik izan dezakeen argitzeko.

Trumpek gaur iragarritako debekua kontuan izanda, airean dago jadanik AEBko Armadan lanean ari diren transexualen etorkizuna. Izan ere, AEBko presidenteak ez du agindu horren inguruko xehetasunik eman, eta ez du azaldu nola ezarriko duen.

2016ko AEBko hauteskunde-kanpainan zehar, LGBT (Lesbiana, Gay, Bisexual eta Transexualak) taldekoen “laguna” zela ziurtatu zuen Trumpek.


Herriko dantzariek euren eguna ospatuko dute etzi, Igatzako jaien barruan

Igartzako Dantzarien Kofradia osatzeko deia 2007ko ekainean egin zuten Aurtzaka dantza taldekoek. Urte hartako Igartza auzoko jaietan ospatu zuten aurrenekoz Igartzako Dantzarien Eguna. Bihar bosgarren urtea izango da Beasaingo dantzariak elkartu eta monumentu multzoaren inguruan dantza egiten dutena. Loinazko San Martin plazatik 12:00etan abiatuko dira Igartza aldera, eta ordu erdiren bueltan egingo dute dantza monumentu multzoaren inguruan.

Igartza multzoa zaharberritzeko lanak egiten ari ziren kofradia sortzea erabaki zutenean, eta Aurtzakakoek, eraikinak zaharberritzeaz gain, eraikinaren inguruan garai bateko dantza edo protokolo bat berreraikitzeko proposamena egin zuten, ondarea eta ingurua aberasteko helburuarekin. Izan ere, Beasaingo dantzariek egindako eskaerei erantzunez, herriko dantzarien eta dantzari ohien bilgune izatea nahi zuten kofradia; Herrian dantzarako zegoen tradizioa indartu eta osatu ere nahi zuten, Igartza multzoari balio erantsia emanez.

Helburu horiek lortzeko bidean, Igartzako Dantzarien Eguna Igartzako Monumentu Multzoa bizirik dagoen ondarea izateko lan egin dute bost urte hauetan, herrian sortu berri den gunea dantzarako gune gisa aldarrikatuz. Ezpata dantzaren bidez, zubia, jauregia, errota, burdinola, ermita eta dolarea lotu nahi izan dituzte, txistua, danborra eta musika ere soka gisa erabiliz.

Erregearen bisitatik tiraka

Udaletxeko artxiboan gordeta dauden paper horituetan aurkitutako informazioan oinarrituta, dantzarientzako arropa bereziak ere prestatu zituzten 2007ko estreineko dantzaldi hartarako. Beasaingo Udaleko 1928ko akta batean jasota dagoenez, erregeak urte hartan herrira egin behar zuen bisitaren harira, hemezortzi bikoteko ezpata dantzarien konpartsa osatu behar izan zuten Beasainen.

Egun hartan modu distiratsuan jantzita egon behar zuten dantzariek. Ia berrehun urte beranduago, kofradiako dantzariek orduko jantzien kopiekin dantza egiten dute.

Dantzarien eguna ospatu duten urte hauetan guztietan, Beasaingo eta Igartzako banderak ere eraman dituzte San Martin plazatik Igartzaraino. Iaz, Igartzako Kofradiaren bandera eta domina berria estreinatu zituzten dantzariek.

Urtero, talde gonbidaturen bat ere izaten da Igartzan. Aurten, baina, herriko dantzariak bakarrik ariko dira, eta ezpatadantzaz gain, brokel dantzak ere egingo dituzte. Aurtzakatik jakinarazi dutenez, 50 dantzari inguru elkartuko dira bihar.

Igartzako jaiak bihartik

Bihar Igartzako dantzarien eguna izateaz gain, asteburu guztian Igartzako bizilagunek auzoko festak ospatuko dituzte. Gaur iluntzean jaurtiko dute jaien hasiera iragartzen duen suziria, eta igande arratsaldean amaituko dira festak.

Egitarauan berrikuntzarik ez dago aurten, azken urteetako ekintzak prestatu baitituzte, orain arte festak giro ederrean igaro dituztenaren zantzu gisa. Festen helburua aurten ere auzotarrek elkarrekin jaiak igarotzea izango da. Gaztetxekoek ere antolatu dituzte auzoko jaietarako hainbat ekintza, tartean, Tempesta, Total patatas, Zutik dirau eta Brutal Calling taldeen kontzertuak bihar gauerako.

Festetako egitaraua jakiteko ikusi Agenda


Kezka eragin du Eskoriatzan bi positibo atzeman izanak azken orduetan

Bezero batek positibo eman ostean, ateak ixtea erabaki du Eskoriatzako Hotela tabernak. Hala jabeei ere proba egin eta bietako batek positibo eman du. Horrekin batera, zuhurtziaz jokatze aldera, bilakaera zein den jakin arte, bihar, egubakoitza, udalekuetan dabiltzan neska-mutikoak etxean geratuko dira. Eskoriatzako Udala Osakidetzarekin harremanetan dago, eta jarraipena egiten ari direla adierazi dute.

Eskoriatzako herritar batek positibo eman ostean, zalaparta sortu da herrian. Hala ere, lasaitasun mezua helarazi gura izan dute udaletik: "Osakidetzatik atzo baieztatutako positibo bakarra dugula herrian dakigu oraingoz, soilik. Hala ere, lasaitasun mezua helarazi gura dugu, eta, eboluzioa ikusi. Serio hartu behar dugu guztiok eta herritarron ardura ezinbestekoa da. Osasun Sailak ematen digun argibideen arabera jokatuko dugu, baina, esan moduan, norberaren ardura da garrantzitsua; segurtasun neurriak mantentzea, eskuak garbitzea, maskarilla…", adierazi du Josu Ezkurdia udal ordezkariak.

Hotela taberna ixtea erabaki dute bertako jabeek: "Positibo eman duen herritarrarekin kontaktu zuzena izan dugu, eta, beraz, guri ere proba egin digute; niri eta bikotekideari. Gaur jakinarazi didate nik ere positibo eman dudala, eta nire bikotekidea emaitzaren zain dago. Orain arte desinfektazio eta segurtasun neurri guztiak hartu ditugun moduan, zuhurtziaz jokatzea erabaki dugu, eta, horregatik, taberna itxi egin dugu. Hamaika egunez izango dugu itxita. Hala ere, zuzeneko kontaktua izan duten herritarrak eta maskararik gabe egon diren pertsonak bakarrik arduratu behar dira…", adierazi du Hoteleko jabeak.

Bihar ez da udalekurik egongo

Herritarren artean sortutako kezkak udalekuen martxan ere eragina izan du. "Gaur, udalekuak egin dira, baina, guraso asko arduratuta zeudenez, haurrak etxera eramatea erabaki dute; beste batzuk etxera bidali ditugu geuk. Hala ere, zenbait haur geratu dira begiraleekin…", adierazi du Maider Etxaniz gazteria teknikariak. Bihar, egubakoitza, udalekuak bertan behera geratuko direla adierazi dute, prebentzio gisa.

Inkernu taberna bigarren fasera

Inkernu tabernan, bestalde, bigarren fasera bueltatzea erabaki dute. Hala, taberna barruan ezingo da kontsumitu, bakarrik kontsumizioa eskatu, eta terrazan jarrita hartu beharko da. Gainera, kontsumizioa eskatzerakoan bezeroak maskara jarrita eraman beharko duela adierazi dute Inkernu tabernakoek.

Compostela ere itxita

"Domekan hemen egon zen koronabirus proban positibo eman duen herritarra. Beraz, kontaktu zuzen moduan hartuta, taberna itxi eta etxera joango gara gaur, PCR proba egin arte…", adierazi du Usune Bengoa Compostelako jabeak.

EH Bilduren mezua

Eskoriatzako EH Bildutik ere "prebentzioz" jokatzeko eskatu dute: "Bilakaera jakin arte gogoratu lasaitasunez eta arduraz jokatzea, neurri sanitarioak ondo gordetzea (maskara erabili kalean baita, distantziak gorde, eskuak maiz garbitu eta gure burua ondo babestu) eta Osakidetzaren protokoloak jarraitzea. Osakidetzako Aholku Sanitarioa: 900 20 30 50".


Iban Zaldua, gaur, 'Arte[faktua]' saioan

'Sekula kontatu behar ez nizkizun gauzak' ipuin liburua hartuko du idazle donostiarrak hizpide.

Iban Zaldua idazle donostiarra izango da 'Arte[faktua]' saioko gonbidatu nagusia aste honetan. Sekula kontatu behar ez nizkizun gauzak ipuin liburuaren karietara hitz egiteko, Gasteizko Aihotz plazan egin dute hitzordua. Liburuan, tematika anitzeko 32 narrazio edo ipuin bildu ditu, askotan, errealitatea eta fikzioa nahastuz.

Euskal Herriko Unibertsitatean Ekonomiaren Historia irakasten du. Ipuin arloan nabarmentzen da eta Euskadi Literatura Sarietan hirutan izan da saritua. 2015ean, berriz, 'Best European Fiction' antologiarako bere hiru ipuin aukeratu zituzten. Euskaraz eta gaztelaniaz idazten du, eta literatura eta musika kritika ere lantzen ditu.

Bere gonbidatua Rikardo Arregi Diaz de Heredia poeta gasteiztarra da. Salamancan Psikologia eta Magisteritza ikasketak egin zituen Arregik eta Euskal Filologia Gasteizen. Egun irakaslea da. Bi poema liburu idatzi ditu eta biak Kritikaren Saria jasotakoak dira.

Bestalde, Arritxu Iribar Euskadi Irratiko kirol kazetariak bere liburu eta egile kuttunen berri emango du Apalategia atalean. Irakurlearen tartean, berriz, Iruñeko Iñaki Justez Fernandezek Joseba Peña idazle zarauztarraren Hariak liburua zergatik gustatu zaion azalduko du.

Idahoko Boisetik jasotako Booktube-an, John Bieter eta Steve Mendibe euskara ikasleek Robert Laxalt idazlearen Dominique, artzain xuberotar bat Nevadan lanaz hitz egingo dute. Galdetegian, Elixabete Garmendia, Iñaki Martiarena eta Sonia Gonzalez gogoko dituzten liburuez mintzatuko dira.

Horrez gain, asteroko nobedadeek, pitxiek, liburu-denden gomendioek eta epilogoak osatuko dute saioa.

'Arte[faktua]' gaur izango da ikusgai, 15:00etatik aurrera, ETB1en eta eitb.eus-en.


Korrikalari sakandarrak puntan

Pelaezek Ehunmilak osatu zuen (168 km) eta Maiza eta Munarriz 18.a eta 19.a izan ziren Goierriko 2 Handietan (88 km)

Asteburuan jokatu dira, Beasainen, VI. Euskal Herriko Ehunmilak ultratraila (168 km), Goierriko 2 Haundiak traila (88 km) eta Marimurumendi Maratoia (42 km). Ehunmilak ultratrail gogorrean besteak beste Izazpi, Hirukurutzeta, Erlo, Ernio, Txindoki, Ganbo, Aizkorri, Andraitz eta Lierni gainditu behar izan zituzten, 11.000 metroko desnibelarekin. 157 korrikalarik osatu zuten proba, Imanol Aleson azkoitiarra (24:11:29) eta Jaione Sasieta (32:27:54) buru zirela. Jone Pelaez altsasuarra 122. izan zen helmugan, proba burutzeko ia 41 orduan lanean egon eta gero (40:41:21). Emakumeetan seigarrena sailkatu zen altsasuarra.

Aldiz, 364 korrikalarik osatu zuten Goierriko 2 Handiak proba (88 km). Lazkaomendi, Txindoki, Ganbo, Aizkorri, Andraiz Zerain eta Liernia gainditu zituzten. Azkarrenak Iokin Garai oñatiarra (10:12:50) eta Silvia Trigueros abadiñarra (12:15:34) izan ziren. Joxeja Maiza eta Aritz Munarriz etxarriarrak batera iritsi ziren helmugara, 18. eta 19. Postuetan, biak denbora berean (12:12:22). Xabier Bergera 109.a izan zen (14:57:41), Sergio Goñi 154.a (16:03:44), Aitor Salinas 186.a (16:32:17) eta Oihan Mendinueta 210.a (16:57:30). Marimurumendi maratoiko helmugan ez zen sakandarrik iritsi.


Vilarubi: 'Ibrak Rosell mehatxatu zuen Guardiola joko zuela esanez'

Bartzelona taldeko eremu isntituzionaleko presidenteordeak Guardiolaren eta jokalari suediarraren arteko erlazio ez zela bat ere ona adierazi zuen RAC1 kataluniako Iratí katean.

Duela egun gutxi Zlatan Ibrahimovic AC Milaneko futbolariak bere biografia publikatu zuen eta bertan Josep Guardiola Bartzelonako entrenatzailearen aurkako kontu asko azaleratu ditu. Bien arteko erlazioa oso txarra zela klub katalaneko zuzendaritzako kideek ere baieztatzen dute.

Honen arira, Bartzelonako eremu instituzionaleko presidenteordea den Carles Vilarubik RAC1 Kataluniako irrati katean baieztatu zuen Guardiolaren eta Ibrahimovicen arteko harremana tentsio handikoa zela.

El món a RAC1 saioko tertulian Vilarubik, bera, Sandro Rosell presidentea eta Raiola eta Ibrahimovicek izandako batzar bateko kontu batzuk azaleratu zituen.

“Nik ikusi dut nola Ibrak Sandro Roselli esan zion, klubean jarraituz gero, entrenatzailea joko zuela prentsaren aurrean” adierazi zuen Vilarubik.

Presidenteordeak Ibrahimovcek Roselli esandako esaldi gogorra nolakoa izan zen ere argitu zuen: “Hemen jarraituz gero, prentsa etorri arte itxarongo dut eta publikoki entrenatzailea joko dut”.


Kukutza eraitsi zutenean atxilotutako Uribe Kostako lagun biak absolbitu dituzte

Bilboko Kukutza III gaztetxea eraitsi zuten egunean atxilotu zituzten hamazortzi lagun errugabetzat jo dituzte, horien artean eskualdeko bi lagunak, eta espetxe zigorra lau hilabetera murriztu diote beste bati. Hala, iazko irailean Bilboko auzitegian egindako epaiketaren sententzia atzera bota du Bizkaiko Lurralde Auzitegiak. Epai horrek bederatzina hilabeteko espetxe zigorra eskatzen zuen auzipetu guztientzat, "desordena publikoak" eragitea leporatuta. Horrez gainera, 84.000 euroko kalteak ordaindu behar izatea eskatzen zuen.

Duela astebete eman zuen ebazpena Bizkaiko Lurralde Auzitegiak, eta Kukutzarekiko Elkartasun Taldeak horren balorazioa egin zuen atzo goizean. Azaldu dutenez, manifestazio eskubidea erabiltzeagatik "soilik" atxilotu zituzten 19 lagun horiek, eta lurralde auzitegiak horixe adierazi du. Horrez gainera, aurreko kondenei eusteko froga nahikorik ez zegoela argudiatu du: "ertzainen lekukotzak ziren kondena horien oinarri bakarra".

Iazko irailean epaitu zituzten Bilboko 3. Zigor Auzitegian 2011n Kukutza gaztetxea eraitsi zuten egunean atxilotutako 19 lagunak. Horretan, epaileak erruduntzat jo zituen, desordena publikoa eragitea egotzita. Hala ere, auzipetuek helegitea jarri zioten epaiari, eta orain hura baliogabetzea erabaki du Bizkaiko auzitegiak.

Hala, Bizkaiko Lurralde Auzitegiak hamazortzi lagun absolbitu eta beste bati espetxe zigorra lau hilabetera murriztu dio, "gehiegizko luzapenagatik".


Liderren kontra jokatuko dute Apraizek eta Bengoetxea VIak

Material hautaketaren momentu bat Iruñeako Labriten

Alexis Apraiz gernikarrak eta Oinatz Bengoetxea leitzarrak hil ala biziko partida jokatuko dute bihar, Iruñeako Labrit frontoian. Bikote urdinak Olaizola IIa eta Beroiz liderren kontra jokatuko du, eta partida irabaziz gero, finalerdietako ligaxkagaz amets egiten jarraitzeko aukera izango luke.

Galduz gero, bestalde, barriro hurrunduko litzateke finalaurrekoak jokatzeko txartela, lehenengo fasea amaitzeko bi partidaren faltan. Apraizen ustez, “partida oso gogorra” izango da, eta dena ondo eginda be, “zaila” izango da garaipenagaz bueltatzea.

Azaldu duenez, Olaizolak eta Beroizek ez dute hutsik egin orain arte, baina “ilusioz gainezka” daude. “Tantoak kontrolpean izaten ahaleginduko gara, defentsa ona eginez eta erasokor jokatuz. Ea zer gertatzen den” dio.

NITRO telebista kateak partida zuzenean ikusteko aukera emongo du, 18:00etatik aurrera.

Bostgarren postuan bigarrenagaz bardinduta

Apraiz eta Bengoetxea VIa sailkapen nagusiko bostgarren postuan daude, baina bigarren sailkatuagaz bardinduta. Azkenengo bi jardunaldiak be oso garrantzitsuak izango dira, aurkari zuzenen kontra jokatzen baitute.


140 pertsona hil eta 540 zauritu dira Yemengo bonbardaketan

Saudi Arabiak gidatutako nazioarteko koalizioak ezeztatu egin du erasoan parte hartu izana.

Yemengo Huthis agintari errebeldeek konfirmatu dutenez, gutxienez 140 pertsona hil eta 540 zauritu dira larunbatean Sana hiriburuan hileta batean izandako bonbardaketan.

Yemengo gobernu errebeldeak gaitzetsi egin du erasoa, eta Saudi Arabiak gidatutako nazioarteko koalizioari egotzi dio erasoa. Komunikatu baten bidez zabaldu duenez, genozidiotzat jo du larunbatean gertatutakoa. Nazioarteko Koalizioak, bestalde, ezeztatu egin du erasoan parte hartu izana.

Ameriketako Estatu Batuetako Gobernuak, bere aldetik, nazioarteko koalizioari eskaintzen dion babesa berrikusi egingo duela esan du.

“Gertatutakoarekin oso arduratuta gaude”, esan du Ned Price Etxe Zuriko Segurtasun Nazionaleko bozeramaileak.

“AEBren babesa ez da txeke zuri bat”, gaineratu du Pricek.


The Police, Janis Joplin eta The Jam-i buruzko dokumentalak ekarriko ditu 9. Dock of The Bay jaialdiak

Mavis Staples, Nina Simone, Janis Joplin, The Jam, The Police… Urtarrilaren 9tik 16ra bitarte musikari buruzko hamabost film dokumental proiektatuko ditu 9. Dock of The Bay jaialdiak. Kontzertuak ere antolatuko dituzte, Elliot Murphyrena, besteak beste. Gainera, David Trueba Fran Nixon-i buruz egin duen filma aurkeztera etorriko da.

Urteko film dokumental onenen uzta jasotzen du Dock of the Bay jaialdiak, eta Donostiara ekartzen ditu musikari buruzko harribitxiak. Musika talde eta konpositore zehatz bati buruzko filmez gain, musikarekin lotutako beste hainbat gai eramango ditu pantaila handira jaialdiak.

Sonido Pamplona filmak Iruñeko musika eszena aztertuko du, eta Iruñea Sound existitzen den erantzuten saiatuko da: El columpio Asesino, Kokoshka, Tremenda Trementina eta Muy Fellini agertzen dira dokumentalean, besteak beste. Cool Cats filmak Ben Wester eta Dexter Gordon jazz musikariek 60ko hamarkadako Kopenhaguen bizitako esperientzia islatuko du. Cambodia’s Lost Rock and Roll filmean 60ko eta 70eko rock and roll kanbodiarra erakutsiko diote publikoari. B-Movie: Lust & Sound in West-Berlin 1979-1989 filma, berriz, Berlingo harresia bota aurreko musika eszenaz ariko da.

60ko urteetan New Yorken arrakasta izugarria izan zuen boogaloo musikari buruzko film bat ere proiektatuko dute: We Like It Like That: The Story of Latin Boogaloo. Mavis Staples gospel eta soul musikaren divari buruzko Mavis! eta 1997an, Elvis Presleyren heriotzaren ondoren sortutako emulatzaile bati buruzko Orion dokumentala.

Sarrera guztiak 7 eurotan daude salgai. Asteburuko emanaldiak Antzoki Zaharrean egingo dituzte, eta besteak – astelehenetik ostiralera- Trueba zinema aretoan.


Guardia zibil kapitain baten arabera, "erasoa planifikatua" izan zen

Akusazioak Ospa Egunean guardia zibilek kanporatzeko bideo bat eta Altsasuko pankartak froga gisa onartzeko eskatu du, baina epaimahaiak atzera bota ditu biak.

Altsasuko auziko epaiketak prentsan eragindako lehen egunetako ikusmina apaldu bada ere, epaiketa ez da amaitu, eta bigarren astean sartu da gaurkoan. Hain zuzen ere, astelehen eta astearteko saioan akusazioa ahaleginduko da Altsasun gertatutakoa terrorismo delituarekin lotzen, eta, horretarako, hainbat aditu deituko dituzte deklaratzera, besteak beste, guardia zibilak eta haien bikotekideak artatu zituzten medikuak. Aurreko astean bezala, oraingoan ere, auzia bertatik bertara kontatu du Joxerra Senar kazetariak.

@joxerrasenar(r)en Txioak

Kapitainak lekuko gisa deklaratu du gaur goizean, nahiz eta peritua ere baden. Erasoa planifikatua izan zela frogatzeko, lau aurrekari jarri ditu: 2016ko ekainean ate irekien eguna, 2016ko ospa eguna, urriaren 12ko meza eta Etxarrin presoen alde izandako manifestazioa. "Garrantzia handia ematen diogu manifestazio horri, ezker abertzaleko disidenteek antolatu zutelako". Kapitain horren arabera, Adur Ramirez de Alda eta Jokin Unamuno lauretan egon ziren, nahiz eta, Izkori erantzunez, onartu Ramirez de Alda eta Unamuno ekaineko identifikazioetan ez direla ageri (egun horretan zortzi lagun identifikatu zituzten).

Auziperatuen aurrean, aurrekarien artean, bi pertsona ageri dira. Aratz Urrizolak 2012ko Ospa Eguna prestatzeko batzar batean parte hartu zuen, eta Julen Goikoetxeak 2015eko Ospa Eguneko bazkarian. Defentsaren galderei erantzunez, onartu du bazkari hartan "jende ugari" zegola eta musika zein jai giroa zegoela.

Bai kapitainak eta bai R-10766 guardia zibilek tenienteari, sarjentuari zein euren bikotekideei (Maria Jose Naranjo eta Pilar Perezi) hartutako bi deklarazioetan parte hartu zuten: lehena gertaera izan eta ordu gutxira hartu zieten, eta bigarrena azaroaren 7an. Era berean, zehaztu dute susmagarriak identifikatzeko argazki identifikazioetan "Sakanako eta Nafarroako" pertsonen argazkiak sartzen dituztela. Txostenetan ez dituzte sartzen lan operatiboa egin duten guardia zibilen identifikazioak.

Auzitegi medikuaren deklarazioa

Lehena deklaratzen Mar Palma auzitegi medikua izan da. Behin bakarrik aztertu zituen kolpatutako lau pertsonak. Palmaren arabera, tenienteak orkatila "bi tokitatik hautsita" zuen, eta, "pertsona gazte batean" halako lesioa emateko "kolpe handi" bat beharrezkoa dela gaineratu du: "Pertsona gazte batean, ohikoagoa da I, II edo III mailako bihurridura bat (esginzea) izatea edo albeolo baten haustura, ez biena". Defentsen galderei erantzunez, ez du baztertu "tolestura baten" edo erorketa baten ondorioz izatea, baina batik bat kolpearen ondorioz dela azpimarratu du. "Dena den medikuntzan ez dago ezer %100ean ziurtatzerik", gaineratu du.

Sarjentuak buruan koskor bat zuen, eta ubeldura izterrean. Azaroaren 10ean egin zien azterketa, gertaera izan eta hiru aste eta erdira. Ordurako, ubeldura "garatzen" ari zen, eta "kolorazioa zuen tonalitate desberdinekin". Bere esanetan, sarjentuak deskribatutako kolpeekin "bateragarria" den hematoma zeukan. Hala ere, ez du zehaztu zein kolore zuen ubeldurak.

Bai Maria Jose Naranjok bai Pilar Perezek aurreko egunetan ubeldurak izan zituztela adierazi zioten. Dena den, Narajoren kasuan, azaroaren 10ean "ez zuen ubeldurarik". Auzitegi medikuak azpimarratu du psikologoa hura artatzen ari zela eta lo egiteko arazoak zituela. Beldurra zuen kalera ateratzeko, egun asko eman zituen eskolara joan gabe, eta etengabe zegoen negarrez. "Jende asko ezagutzen zuen eta ez zuen ulertzen zergatik jo zuten. Emozionalki, kolpe handi bat izan zen".

Akusazioaren bi froga, atzera

Coviteko abokatuak eskatu du froga gisa onartzeko ustez Ospa Egunekoa den bideo bat. Aurreko astean Espainiako komunikabide batean agertu zen, eta txanodun batzuk ageri ei dira guardia zibilak kanporatzeko eskatuz. Era berean, Altsasuko pankarten edukiak froga gisa onartzeko eskatu du. Hala ere, epaimahaiak aho batez atzera bota ditu eskaerak.


Urteroko bazkaria, larunbatean

Urtero bezala, bazkari baten bueltan elkartuko dira 46an jaiotakoak. Aurten, Santa Zezilia egunean egingo dute bazkaria. Eguerdiko 14:00etan jarri dute zita Galarretan, bertan bazkalduko baitute.


100 euroko laguntza, ikastaroa egiten dutenei

Romi Etxea proiektuak bi ikastaro emango ditu etxebizitza duinak material berrerabiliekin nola egin ikasteko. Izen ematea zabalik dago eta prezioa 100 eta 425 euro artekoa da, aukeratutako ikastaro eta zerbitzuen arabera. Hernaniko eta Astigarragako Udalek 100 eurorekin lagunduko diete ikastaroa egiten dutenei.


Erabakitzeko eskubideaz osoko bilkura eginen dute

Guztira hiru osoko bilkura monografiko eginen dira Parlamentuan: erabakitzeko eskubideaz, enpleguaz eta gizarte politikaz.

Txosten juridiko batek babesa eman dio erabakitzeko eta parte hartzeko eskubideaz osoko bilkura monografikoa egiteari. EH Bilduk egin du proposamena eta data zehaztea baino ez zaio falta. Beste bi osoko bilkura berezi ere eginen dira: enpleguaz bata eta gizarte politikaz bestea.

Azaroan izan daitezke osoko bilkura monografiko horiek. Lehena enpleguari buruzkoa izanen da. Alderdi sozialistak egindako proposamena izanagatik, alderdi horretako eledunak hartuko luke hitza lehenengoz. Hogei minutu lituzke bere azalpenak emateko eta ondoren gainerako alderdietako ordezkariek denbora tarte berera lukete. Guztien parte hartzearen ondoren aukera legoke Gobernuko kide batek hitza hartzeko. Proposamen zehatzak ere aurkeztuko dituzte alderdiek. Horretarako osoko bilkura geldiarazi eginen da eta talde parlamentario bakoitzak gehienez bost proposamen aurkezteko aukera izanen du.

Enplegua sortze aldera alderdiek euren proposamenak defendatzeko aukera izanen dute lehenbizi eta gero bozkatu eginen dituzte.


25. urteurrena ospatuko du dFeria jaialdiak

Martxoaren 9tik 14ra izango da dFeria arte eszenikoen jaialdia, eta gaur programazioaren aurrerapena eskaini dute. 25. urteurrena beteko du jaialdiak, eta behar bezala ospatzeko herritarrengan pentsaturiko antzerki egitarau zabala prestatu dute.

Lehen asteburuko –martxoak 9 eta 10–, Viktoria Eugenia Antzokiko eta Antzoki Zaharreko ikuskizunak aurkeztu dituzte.

Martxoak 9

Sharing Home (Denis Santacana), dantza ikuskizunaren estreinaldia. Egiako Gazteszena aretoa (20:00).

Los Cuernos de Don Friolera (Morfeo Teatro), antzezlana. Antzoki Zaharra (20:00).

Martxoak 10

Macbeth (Arriaga antzokia), ikuskizuna. Viktoria Eugenia Antzokia (19:00).

Martxoak 11

El Enjambre (Vaiven), antzezlana. Antzoki Zaharra (18:30).

Erritu (Kukai), dantza ikuskizuna. Viktoria Eugenia Antzokia (20:30).

Martxoak 12

Espejismo Cabaret (El Espejo Negro), antzezlana. Antzoki Zaharra (18:00).

Bending the Walls (Fernando Hernando) eta Beyond (La Intrusa), dantza ikuskizunak. Viktoria Eugenia Antzokia (20:00).

Martxoak 13

Vientos que nos barreran (Spectare), antzezlana. Antzoki Zaharra (18:00).

Dublineses (Ados Teatroa), antzezlana. Viktoria Eugenia Antzokia (20:00).

Martxoak 14

Julietas, Romeo Circo (Markeliñe), zirkua. Martxoaren 14an, Antzoki Zaharrean (18:00).

Rey Lear (Atalaya Teatro), antzezlana. Martxoaren 14an, Viktoria Eugenia Antzokian (20:00).

Bestetik, bihar jarriko dituzte salgai abonu eta sarrerak, 11:30etik aurrera. Donostia Kulturaren webgunean eta leihatiletan eskuratu ahal izango dira.


Jubilatuek Kultur Astearen bitartez egoitzetako jarduna erakutsiko dute

Zumarragako erretiratuen Kultur Asteari dantzekin ekingo diote apirilaren 13an Zelai Ariztin


Labarra egonkortu arte ezingo dute euren etxeetara itzuli Zumaiako bizilagunek

Herritar batek gaur goizean ateratako irudia

Goizaldean luizia izan da Zumaiako Talaimendin, eta bi etxe hustu behar izan dituzte segurtasun neurri modura. Hasiera batean bi harri handi erori dira labarretik eta ondoren lurra erortzen hasi da. Bizilagunek goizaldean hotsen bat entzun dutela aitortu dute, baina 06:00ak inguruan lanera joateko prestatzen hasi direnean konturatu dira luizia gertatu dela.

Udaleko ordezkariak eta teknikariak goizean goizetik inguruan daude eta labarra egonkortzeko lanekin lehenbailehen hasteko asmoa du Udalak; “gaur arratsaldean edo bihar goizean abiatu nahi ditugu lanak”. Labarra egonkortu bitartean bizilagunek beren etxeetatik kanpo izan beharko dute; Udalak ostatua eskaini die, baina denek familiakoen etxeetara joatea erabaki dute.

Horretaz gain, luiziak Talaimendi goikaldean dauden etxeetara joateko bidea itxi du eta bide probisionala egokituko du Udalak.


Athleticek sendo jarraitzen du buruan, Prainsari 5-2 irabazita

Realak Olivenzaren zelaian jokatuko du gaur, eta Lagunak-ek Espanyol gogorraren etxean; 12:00etan biek

Lehen Mailako bigarren itzulia pixkanaka ari da aurrera egiten, eta Athleticek ez du hutsik egiten. Joan den astean 0-4 irabazi zieten zuri-gorriek Lagunak-i, eta atzo 5-1 Prainsa Zaragozari. Hamazazpi jardunaldi jokatuta, sailkapen buruan dira bizkaitarrak, 44 punturekin; hamalau partida irabazi, bi berdindu eta bakarra galdu dute. Gaurko partiden zain, sei puntura dago Atletico Madril, eta zortzira Bartzelona. Madrildarrek Huelvako Sportingen zelaian jokatuko dute gaur (12:00), eta Bartzelonak Rayo Vallecanoren etxean (12:30).

Aurkari arriskutsua zeukan atzo parean Athleticek, jardunaldia hasi aurretik seigarren postuan zeudelako espainiarrak, 26 punturekin. Baina etxekoek bete-betean ekin zioten partidari, eta seigarren minuturako aurretik ziren, Gurutzek sartutako golari esker. Prainsak erreakzio ona izan zuen behin gola jasota, baina Athleticek hiru jokaldi on egin zituen lehen zatiaren hondarrean, eta, aldageletara joaterako, erabakita utzi zuen neurketa. Erikak sartu zituen 2-0ekoa (34. min) eta 3-0ekoa (43. min), eta Gurutzek bidali zuen sareetara Olabarrietak 45. minutuan bidalitako erdiraketa neurtua.

Bigarren zatia hastearekin batera Manu, Irene eta Eunate zelairatu zituen Juan Luis Fuentesek, eta berehalakoa izan zen erantzuna, Manuk sartu zuelako etxekoen bosgarren gola (61. min). Hori bai, aurretik 4-1ekoa lortu zuen Anak, 57. minutuan, Noeren erdiraketa baliatuta. Nuriak sartu zuen 5-2koa (76. min).

Realak eta Lagunak-ek gaur jokatuko dute. Gipuzkoarrak Olivenzaren zelaian ariko dira, 12:00etan, eta nafarrak Espanyolen etxean, ordu berean.


Idiazabalgo haurrak dantzan

Ikastolako Lehen Hezkuntzako haurrak mozorroz lagunduta agertu dira herritarren aurrean, prestatu duten dantza azaltzeko. Mailaz maila erakutsi dituzte beren dantzak, musikaz lagunduta. Denetik ikusi da plazan, sorginak, pailazoak, piratak… Guraso eta lagunen aurrean eman diote festetako azken txanpari hasiera.


Zinebik Mariano Llinas zuzendaria sarituko du

Azaroaren 9tik 16ra bitarte egingo da Bilboko Zinebi Zinema Dokumentalaren eta Film Laburren Nazioarteko Jaialdiaren 60. edizioa. Vanesa Fernandezek hartu du jaialdiaren zuzendaritza


«Udalbatzarra ahal bezain azkar deitzeko» eskatu dio oposizioak gobernuari

Ordiziako oposizioak «herritarrontzat garrantzitsuak diren gaiak jorratzen jarraitzeko» bildu beharra dagoela uste du. Plenoa ez egiteak «herritarren eskubideak urratzen» dituela dioteOrdiziako udalbatzan oposi- zioan dauden bi alderdiek, EH Bilduk eta Ordizia Orainek, «udal gobernuari osoko bilkura deitu dezala» eskatu zioten atzo arratsaldean, udaletxean bertan egindako agerraldian. Udaletxean ere eskaera egin dutela jakinarazi dute bi alderdiek.Udal gobernuan ez dauden alderdiek osoko bilkura deitzea ez dela «ohikoa» onartzen dute, baina kezkatuta agertu dira «martxoari dagokion udalbatzarrerako deialdirik jaso ez» dutelako. Azkeneko aldiz, martxoaren 9an burutu zen udalbatzarra eta ez-ohikoa izan zen. Udal aurrekontuen gaia landu zen egun hartan, eta oposizioak atzera bota zuen udal gobernuak egindako proposamena.Hori dela eta, «2016ko aurrekontuek luzatzea» erabaki zuten udal agintariek eta, ondorioz, EH Bilduk eta Ordizia Orainek, udal gobernua «herritarrontzat garrantzitsuak diren erabakiak gauzatzeko» bildu zitezen eskatu zuten. Harrezkero, hilabete pasa da eta oposizioak esandakoaren arabera, ez dute «inolako berririk» izan. Udalerriaren «garapenarekin jarraitzeko beharrezkoak diren gaiak jorratzea ezinbestekoa» dela uste dute. Herritarrekiko duten «arduragatik» deialdia egitera «behartuta» daudela adierazi zuten eta udalbatzarra ez egiteak «herritarrek udaleko organo gorenean izan dezaketen parte hartze eskubidea urratzen» duela ere gehitu zuten.Hurrengo udalbatzaOrdiziako EH Bilduk eta Ordizia Orainek, hurrengo udalbatzarraren deialdirako ondorengo puntuak txertatzea eskatu zuten; lehenik, «2016ko aurrekontuaren likidazioa eta aurrekontuaren exekuzioaren kontu ematea». Eta bigarrenik, «gastu arruntean eta inbertsioetan kreditu aldaketak». Gastu arruntari dagokion kreditu aldaketa hauxe da: «Langileen eroste ahalmena besrreskuratzeko, Udaleko langile batzordearekin adostu bezala, %2,75eko gehikuntza egitea, 2017ko Gipuzkoako Foru Aldunditik jasoko den Fondo Foraleko ekarpenetik».Inbertsioei dagokienez, «altxortegian geratu den 2016ko soberakinetik, zenbait inbertsiotarako partida egokitzea» eskatu zuen oposizioak; «asfaltatze lanetarako, Urdaneta eskolako berrinkuntzak egiteko eta parkeen konponketarako».Urtero, «aurrekontuak herriko beharren arabera, nahi adina aldiz aldatzen» direla adierazi zuten EH Bilduk eta Ordizia Orainek, eta aurten «aukera izanda, plenorik ospatzen ez den bitar-tean aldaketa horiek egingo ez» direla argudiatu dute.


Iranekiko akordio nuklearra aldatzen saiatuko da Trump

AEBetako presidenteak esan du ez duela ituna bertan behera utziko, baina hura nola aldatu aztertuko du

WASHINGTON. Zalaparta handia sortu zen atzo goizean, zurrumurrua hedatu baitzen Donald Trump AEBetako presidenteak iragarriko ote zuen Iranekin egindako akordio nuklearra bertan behera utziko zuela. Txinak, Errusiak eta beste hainbat eragilek berehala aurka erreakzionatu zuten. Eguerdian argitu zituen Trumpek bere asmoak: ituna amaitu ez, baina aldatzen saiatuko da. Hala ere, ezinegon nabarmena sortu zuen erabaki horrek.

Trumpek jakinarazi zuen «aliatuei» galdetuko diela akordioa nola aldatu, eta Kongresura joko du legelariek erabaki dezaten. Trumpek dio Iranek ez dituela akordioak ezarritako betebeharrak bete, nahiz eta nazioarteko egiaztatzaileek kontrakoa esan. Irango Guardia Iraultzaileei zigorrak jarriko dizkiela ere esan zuen. AEBetako presidentearen erabakia babestu du Israelek; Europako Batasunak, Alemaniak, Erresuma Batuak eta Frantziak, ordea, ez.


Angulak: 1326. zenbakia; bixigu bi: 3269 zenbakia

Atzo, domeka, atera zituzten AGT Pilota Taldeak antolatutako angulen eta bixiguen zozketen zenbaki saridunak. Honako hauek dira: angula kiloarena, 1326. zenbakia, eta bixigu birena 3269. zenbakia. Bietakoren bat izanez gero, Uarkapetik pasa behar da 19:00etatik 20:00ak bitartean edo idatzi mezua honako helbidera: arrasate.pilota@gmail.com.

AGT-Arrasate Pilota Taldetik eta Eguren arraindegitik eskerrak eman gura dituzte lagundu duten guztiei.


Ekintza ugari izango dira gaurtik larunbatera, Kulturarteko Astean

Amher, Hernaniko Elkarte Multikulturalak, Kulturarteko Astea antolatu du. Gaurtik larunbatera, ekintza ugariz gozatzeko aukera izango dute haur eta helduek. Ekintza guztiak Biteri kultur etxean egingo dira.

Film proiekzioa gaur, Kulturarteko Astea hasteko

Gaur bertan, Adivina quién viene esta noche filma proiektatuko dute, 19:00etan. 1967an Stanley Kramer-ek zuzendutako komedia honetan, agerian geratzen dira arraza desberdinekiko sortzen diren sentimendu eta kezka sozialak. Protagonista familia dirudun bateko neska gazte bat da. Bere senargaia etxera eramango du afaltzera, gurasoek ezagutu dezaten. Hauek ordea, nahastuta sentituko dira; ideia liberalen aldekoak badira ere, alabaren senargaia beltza izateak kezkak sortuko dizkie.

Hitzaldia, bihar

Asteko egun potoloena biharkoa izango da. Amherreko kideek elkartea aurkeztuko dute, eta datozen hilabeteetarako finkatu dituzten helburuak zein diren azaldu eta prestatu dituzten ekintzen berri emango dute. Era berean, Bizilagunak-La familia de al lado hitzaldia prestatu dute, elkarbizitzaz hitz egiteko. Hitzaldia eta aurkezpena 19:00etan hasiko dira, Biterin.

Haurrak protagonista, azken 2 egunetan

Kulturarteko Asteko azken 2 egunak, ostirala eta larunbata, haurrei zuzendutako egunak izango dira. Ostiralean, arratsaldeko 17:00etatik aurrera, txokolatada eta ipuin kontaketa izango dira, Baraka taldearen eskutik. Ipuina, euskeraz eta arabieraz kontatuko da: Nasrudin eta bere astoa. Larunbatean berriz, Hain anitza, hain ederra antzerkia ikusteko aukera izango da, 11:00etatik aurrera, Biterin. Haurrei zuzendutako antzezlan hau euskeraz ikusteko aukera izango da Zurrumurru taldearen eskutik.


Historiaurreko arku eta bultzagailuzko tiro txapelketa egingo dute Zegaman

Larunbatean eta igandean, Europako historiaurreko 28. Arku eta Bultzagailuzko tiro Txapelketako saioa egingo dute, San Adrian eta Leizarrate arteko igarobidean. Europa osoan jokatzen dira mota horretako lehiaketak, eta Zegamakoa, Aitzbitarte kobakoarekin (Errenteria) batera, Euskal Herrian jokatuko den saio bakarra da.

Proba horrekin, historiaurrean erabiltzen ziren ehizarako tresnak ezagutarazi nahi dituzte, batez ere, bultzagailua eta arkua. Parte-hartzailenatzat, 11:00etan zabalduko dute izena emateko mahaia, Aizkorri-Aratz parke naturaleko interpretazio zentroan. 13:30ean bazkaria izango da (txartelak aurrez hartu behar dira), eta bazkalondoan abiatuko dira San Adrian aldera. 16:00etan, pasabidean egindako aurkikuntza arkeologikoak ikusiko dituzte. Eta segidan hasiko da Bultzagailuzko Tiro Txapelketa.

18:00etatik 20:00etara, historiaurreko tailerrak egingo dituzte interpretazio zentroak. Saio irekiak izango dira, eta nahi duten guztiek parte har dezakete. Segidan, 20:00etatik 21:00etara, Bultzaigailuzko tiro erakustaldia egingo dute Zegamako plazan. Eguna bukatzeko, lagunarteko afaria izango da plazan bertan.

Igandean berriz, arku tiraketa egingo dute. San Adrian inguruko ehiza ibilbidean izango da txapelketa, 10:00etatik 13:00etara. Bazkaria ere izango da, Zegamako ostatuan (txartelak aurrez hartuta). 16:00etan, diploma eta sarien banaketarekin bukatuko dira asteburuko ekitaldiak.


PIPERPOLIS: Lutxo Egia idazlea ‘Zubigilea’ eleberria ezagutu dugu

Lutxo Egia idazleak ‘Zubigilea’ eleberria istorioa Zorrotzaurren kokatu du. Azaroan “Zubigilea” deituriko bere hirugarren eleberria aurkeztu zuen bilbotar idazleak . Zubia eta hiria gai nagusiak dira nobelan bi istorio nagusi tartekatzen direla. Istorioetako bat gaur egun kokatuta dago, kontalaria Bilboko bulego bateko arkitektoa da. Arkitektura estudio batek Bilbon egitekoa den proiektu handi batean parte hartu behar du, Zorrotzaurreko eraldaketan alegia. Beste istorioa 1964ko Bartzelonan kokatzen da, Europako Futbol Txapelketa jokatzen ari den garaian. Bi istorioak txandakatuz joango dira eta amaieran, azkenean, biak elkartzeko. Lutxo Egia gurekin izan da. Saioa deskargatu nahi baduzu, klikatu HEMEN.

https://www.bilbohiria.com/docs/podcast/piperpolis/piperpolis080114.mp3


Lau enpresa nagusien egoera

Prekaritatearen hedadura azaltzeko, Araban dauden lau enpresa nagusiek duten egoera erabili du Igor Txillon LAB sindikatuko metalgintza arduradunak. Mercedesek, Michelinek, Tubos Reunidosek eta Aernnovak 12.000 langile baino gehiago dituzte, guztiak batuta.

Mercedes: Arabako Foru Aldundiak herrialdearen egoerari buruz eztabaidatzeko sortu zuen Agora ekitaldian aritu zen Emilio Titos Mercedeseko zuzendaria. Gune horretan "giza garapenaren garrantzia" defendatu zuen Titosek. "Zatarra da hori esaten ari zen aldi berean egunero hamar orduz lan egiteko proposamena egitea langileei", Txillonen hitzetan. Gaur egun Mercedesen astero 53 edo 45 orduko lan txandak egiten ari direla salatu du LABek, halaber, eta aldi baterako langileen "esplotazioa" ematen dela, aparteko orduen bidez.

Michelin: Pneumatiko ekoizleak beti langileen baldintzak zaindu izan dituela argudiatu zuen iñigo Urkullu lehendakariak, enpresara egindako azken bisitan. Txillonek azpimarratu du bere historian "hamaika gatazka" bizi izan dituen enpresa dela, eta gaur egun ere lanuzteak eta mobilizazioak ari direla gertatzen. Michelini "malgutasun erabatekoa" ezartzea leporatu dio LABeko ordezkariak, eta lanpostu berrietan bost urtez soldata txikiagoak izatea planteatu duela.

Aernnova: Ezaguna da aeronautika enpresak Berantevillako lantokiko taldea murrizteko duen asmoa. Pasa den urteko azaroan 133 langile kaleratzeko erregulazio dosierra bertan behera utzi zuen zuzendaritzak. "Foru aldundiak eta Jaurlaritzak ez digute esan nahi nolako konpromisoak eskaini zizkioten enpresari horren truke", azaldu du Txillonek. Eusko Jauraritzako Enplegu Saila bitartekaritza lana egiten ari da orain Aernnovaren eta langileen artean.

Tubos Reunidos: Korta saria jaso zuen aurreko urtean Tubos Reunidoseko presidenteak, Pedro Abasolok. "Orduan langileei eskatzen ari zitzaien lanaldiak luzatzea eta soldatak jaistea, lana zegoen seinale". zehaztu du LABeko kideak. Gaur egun, ordea, Amurriko lantegian behin behineko enplegu erregulazioa ezarri nahi du Tubos Reunidosek. Konpainiaren taldean dagoen Inauxa lantegiarekin zer gertatuko den argitzea eskatu du LABek, Jaurlaritzak bertan akzioen %20 dituelako.


Emakumezko bat bortxatzea egotzita gizonezko bat atxilotu dute Bilbon

Halaber, 22 eta 23 urteko beste bi atxilotu dituzte beren bikotekide ohiei eraso egiteagatik.

Hiru gizonezko atxilotu ditu Bilboko Udaltzaingoak azken orduetan genero delituekin zerikusia dutelakoan.

Bart gauerdian 40 urteko gizonezko bat atxilotu dute, Olano kalean, emakumezko bat bortxatu duelakoan. Udaltzaingoak emandako azalpenen arabera, 24 urteko emakume hori prostituzioan aritzen da, eta haren zerbitzuak kontratatu zituen ustezko bortxatzaileak. Zerbitzu hori betetzeko inguruko orube batera joan dira ondoren, eta hara iritsitakoan, ordaintzeko eskatu dio emakumeak. Orduan, lurrera bota du, jo egin du eta bortxatu.

Atzo goizeko hiruak aldera, berriz, Rodriguez Aries kalean gizonezko bat emakume bat ukabilaz jotzen ari zela ikusi zuten udaltzainek. Hurbildu zirenean, erasotzailea bikotekide ohia zela agertu zien biktimak, eta, gainera, urruntze agindupean zegoela. 23 urteko E.G.A.F. atxilotu egin zuten udaltzainek.

Handik zortzi ordura, berriz, 19 urteko neska batek dei egin zien udaltzainen San Frantzisko kaletik. Bikotekide ohiak, 22 urteko C.H.P.k, erasotzeko ahalegina egin zuela agertu zien, hura ere urruntze agindupean egon arren.


Aitzindariak

'Shock Value: The Movie'

Zuzendaria: Charles Adair, John Carpenter, Dan O'Bannon, Terence Winkless. Aktoreak: Mary Burkin, Jerry Cox, Kathy Maynard, Andy Pahich. Herrialdea: AEB. Iraupena: 80 minutu .

Beldurrezko eta fantasiazko generoak kritikaren oniritzia lortzearekin batera, unibertsitatean hainbat adituk genero horri buruzko hausnarketa mamitsuak plazaratu dituzte azken urteotan. Noel Carroll filosofoak, esaterako, The Philosophy of Horror or Paradoxes of Heart lanean masa kulturaren aldarria egiteaz gain, izuaren arrakastaren zergatiaz galdegiten digu. Paradoxikoa badirudi ere, jende askok neurrigabeko plazera sentitzen du film bortitz, higuingarri eta nahasgarri horiei esker. Nola azal daiteke fenomeno hori? Bestalde, zenbait autorek zinemaren historia berridazteko beharra sentitu dute, generoari dagokion lekua aldarrikatzeko asmoz, eta horregatik ugaritu dira azkenaldian La última película de Jess Franco eta ¡Zarpazos! Un viaje por el Spanish Horror eta halako lanak. Nouvelle vague-k sekulako boterea eduki du mundu osoko zinemazale askoren iruditerian, baina denbora ez da alferrik igarotzen. Ikuslea liluratzeko gaitasuna ez da soilik egile zinemarena; beraz, generoaren aldeko aldarrikapenek ez dute etenik.

Izan ere, Shock Value: The Movie dokumentu interesgarria estreinatuko da gaur Antzoki Zaharrean, Scifiworld saioaren barnean. Izu modernoaren aitzindarien film laburrak osorik bildu ditu Dino Everett kontserbatzaileak ikusleari ezagutarazteko asmoz. Jakina da Romero, Friedkin eta halako egileen grinari esker beldurrezko generoak sekulako arrakasta erdietsi zuela gazteen artean, eta Hollywoodek zinema mota horren aldeko apustua egin zuen orduan. Estudio handietatik kanpo burutu ziren izua eraberritu zuten film haiek, eta egun kultuko bilakatu dira. Horrenbestez, generoaren zale amorratuenek Carpenter eta Dan O'Bannonen hastapenetako filmez gozatzeko parada izango dute.


«Sistemak ez du bizitza helburu, heriotza eta miseria baizik»

Elkartasuna oinarritzat duen proiektua da Bizi Hotsa. Egungo egoerak sortu dituen ondorioei aurre egiteko asmoz, diru bilketa abiatu dute. Bizi duina aldarrikatu dute, kapitalaren gainetik.


Gernika-Lumoko Udalak ‘Euskeraz goxo-goxo’ kanpaina jarriko du martxan

Gernika-Lumoko Udalak Euskeraz goxo-goxo kanpaina jarriko du martxan bihar, «herriko ostalaritzan euskara sustatzeko». Horren barruan, jatetxeetan erabiltzeko paperezko mahai-zapiak banatuko ditu.

Hitzargune egitasmoaren bitartez bultzatzen du herriko sektore sozioekonomikoetan euskararen erabilera Gernika-Lumoko Udalak. Orain arte, batez ere, merkataritza eta enpresa munduan jarri du indarra udalak;?hala ere, ostalaritzari ere «bultzada berezia» eman nahi izan diotela azaldu dute. Hori dela eta, azken bi urteotan, hainbat kanpaina eta lan jarri dituzte martxan –menuak eta kartak euskaraz jartzearena, esaterako–, eta azken ekimen hau ere sektore berari lotuta dagoela adierazi dute.

Negozioentzako «ona». Izan ere, euskara areagotzeko helburuz bultzatzen dituzten bateko zein besteko ekimenak herriko negozientzako «ona» dela uste du Gernika-Lumoko Udalak.

Hori horrela, taberna eta jatetxeak Hitzargunera erakartzea da asmoa, eta, horrela, «bezeroekiko dituzten hartu emanetan euskara gehiago erabiltzea lortu».

Urriko azken asteburua herriarentzako «berezia» dela kontuan hartuta, egun horiek baliatuko ditu udalak aipatu kanpaina martxan jartzeko. Azaldu dutenez, menu, ogitarteko eta antzeko zerbitzuak eskaintzen dituzten tabernak izango dira kanpainagaz bat egingo dutenak.

Guztira, 15.000 mahai-zapi banatuko dituztela jakinarazi dute, eta kanpainagaz bat egingo duten ostalariak, aldiz, 31 izango direla gaineratu dute.

Hala, kanpainagaz «ostalaritzan euskararen erabilera handitzea eta herrian Hitzargune programa ezagutarazten jarraitzea» lortu nahi dutela azaldu du udalak.


UPN ez da Geroa Bairekin bilduko, 'antzerki' bat delako

“Eginda zegoen, ondorioz, bilerak ez du batere zentzurik”, adierazi du Esparzak. Bestalde, “Nafarroa Euskadin integratzeko prozesua martxan dago”, ohartazi du Mayak.

Geroa Baik UPN bilera batera deitu zuen asteazken honetarako, baina batzarrera ez joatea erabaki dute erregionalistek. Bilera “antzerki bat” izango litzatekeela uste du UPNk.

Bilera “hauteskundeak baino lehen Geroa Bairen eta EH Bilduren artean adostutako aliantza justifikatzeko eta itxurak egiteko Barkos andereñoaren tresna da”, kritikatu du Javier Esparza Nafarroako Presidentetzarako UPNren hautagaiak. Horretarako, Ahal Dugu eta Ezkerra “beharrezko konplizeak” dituela salatu du Esparzak.

Enrique Maya Iruñeko jarduneko alkatearekin eta Oscar Arizcuren UPNko idazkari nagusiarekin batera agerraldia egin du Esparzak. Bilera-sortan parte hartuko ez dutela baieztatu du UPNko ordezkariak. Bilera-sortaren “helburu bakarra” UPN Gobernutik kanporatzea dela salatu du Esparzak, nahiz eta indar politiko bozkatuena izan. UPNk 15 eserleku lortu zituen hauteskundeetan, Geroa Baik 9, EH Bilduk 8, Ahal Duguk 7, PSNk 7, PPk 2 eta Ezkerrak beste 2.

Ezkerrari eta PSNri egindako proposamena, “indarrean”

“Eginda zegoen, ondorioz, bilerak ez du batere zentzurik”, gaineratu du Esparzak. “Gutxietsi” dituztela kritikatu du UPNko buruzagiak. Gobernu “egonkor” bat babesteko PSNri eta Ezkerrari egindako proposamenak “indarrean” jarraitzen duela adierazi du Esparzak. Maria Chivite sozialista presidente izango lukeen Exekutiboa “onargarria” dela uste du.

Bi alderdiek proposamena errefusatu zuten, baina Esparzarentzat “aukerarik onena” da. Horregatik, asteazken honetan PP, PSN eta Ezkerrako ordezkariei deituko die Nafarroan Gobernu abertzale bat eragozteko.

Esparzaren hitzetan, Nafarroan “sekula zeharkatu behar ez liratekeen marrak gurutzatu dituzte dagoeneko”.

“Bilduren bahitua”

Terrorismoa oraindik gaitzetsi gabe, Ahal Duguk eta Ezkerrak EH Bilduri eman beharreko babesa kritikatu du UPNko buruzagiak. “Milaka espainiarrek” erabaki hori ulertuko ez dutela ohartarazi diete alderdi horietako buruzagi nazionalei. Esparzaren ahotan, Uxue Barkos “Bilduren bahitua da eta EAJ eskutik eraman du”.

“Nafarroako gizarteak eta enpresaburuek ulertuko dutenik ez dut uste, zalantza asko ditut”, ohartarazi du Esparzak. Bildurekin adostea “ezmorala” dela erantsi du.

“Nafarroa Euskadin integratzeko prozesua martxan dago”, esan du Mayak. Iruñeko Udalean eman beharreko lauko gobernuak “kudeatzeko zailtasun handiak” izango dituela ohartarazi du jarduneko alkateak. Gainera, “ETA gaitzetsi gabe jarraitzen dutenek” gobernatuko dutela adierazi du.


Kukumixoko asanblada irekixa, martxoaren 13an!

Martxoaren 13an 18.30ean Gaztetxokoan izango da Kukumixoko Asanblada Irekixa. Kukumixo zer den kontatzeko, proposamenak elkarbanatzeko, hausnartzeko, elkarrekin amesteko, gure artera batzeko... Zure zain gare, bazatoz?

Elkarrekin harritu eta jolasteko, euskaraz bizitzeko, pertsona bezala hazteko, gozatzeko, hausnarketarako, jolasaren bueltan gure buruak hezteko, Soraluze eraldatu eta lagunekin munduari buelta emanez berrikasteko. Hori ere bada Kukumixo!

Lagun talde haundi bat gara, baina ez hori bakarrik. Aisialdi hezitzaileari eskutik helduta, jolasean ingurua eraldatzeko prest gaude. Baina bide horretan zuen proposamenak entzun, elkarrekin amestu eta zu ere gure artera batzea zoragarria litzake.

Martxoaren 13an 18:30etan Kukumixoko asanblada irekia egingo dugu GazteTxokoan, eta bertara gonbidatu nahi zaitugu.

17 urte edo gehiago badituzu eta aisialdi hezitzailean sakontzeko gogoz bazaude; zatoz gurekin mundua kolorez janztera! Haur eta gaztetxoen bueltan, gazte topagune itzela baita Kukumixo.

Mundua irribarrez koloreztatzeko prest bazaude, zatoz gurekin!


Hizki eta zenbaki dantzen koreografoak

Buruari eragiteko beste modu bat dira egunkarietan edo aldizkarietan argitaratu ohi diren denbora-pasak. Horiek prestatzeko, kontuan izan behar dira hartzaileak, gaiak bilatu eta hutsetik eraikitzen hasi.


Fidel Rasok bisita gidatua eskainiko du Photomuseumen

Ondoren, Emilio Olabarriak Iheslarien eskubideak hitzaldia emango du.

Atzo zabaldu zuten Photomuseumen Emigratzaileak eta iheslariak erakusketa. Fidel Raso kazetari eta argazkilariak etorkinen eta errefuxatuen egoeraren testigantza grafikoa jaso du bertan. Hori aprobetxatuz, sestaotarrak bisita gidatua eskainiko du ostiralean, 17:00etan.

Horrekin batera, 18:00etan Iheslarien eskubideak hitzaldia eskainiko du Emilio Olabarria, Gela programaren barruan. 18:00etan izango da.

Bi ekitaldiak doan izango dira.


Txomin Agirreko geltokiak kenduko dituzte maiatzaren 6ra arte, santelmoengatik

Ostiralean hasten diren San Telmo jaiak direla eta bihartik maiatzaren 6ra arte Txomin Agirre kaiko autobus geltokia kenduko du Lurraldebusek.

Hori dela-eta, Zumaia-Donostia lineako autobusek Patxita Etxezarreta kaleko geltokietan egingo dituzte geldialdiak azaldutako egunetan. Donostiara joateko Kabi taberna aurreko geltokian hartuko dira autobusak, eta jaitsi Gaztañaga dentistaren pareko geltokian.


'Lollipop' kantua, 50eko hamarkadakoa

1958. urteko Lollipop kantuak oso harrera ona izan zuen ikusleen artean. Koreografia sinpatikoarekin interpretatu zuten abesbatzako kideek.


Bide heziketari buruzko kurrikuluma sortzeko jardunaldiak Hernanin

15 herritako begirale bilerak egiten ari dira Biterin, Eusko Jaurlaritzako Trafiko Zuzendaritzak konbokatuta.

hamabost Udalerrietako begiraleak bide heziketa lantzen ari dira atzo eta gaur Biterin, enpresa kataluniar batetako ordezkariekin. Eusko Jaurlaritzako Trafiko Zuzendaritzak bultzatu ditu bilera hauek eta helburu bat dute: aurtengo irailerako prest egongo den kurrikulum edo unitate didaktiko bat prestatzea etorkizunean edozein herrik edo ikastetxek erabili ahal izango duena. Gaur egun 15 herri dabiltza gai honetan lanean, tartean Hernani, eta ikasturte osoa daramazkite bilerak egiten, orain arte Gasteizen.


Ukrainak giza korridorea irekiko du, zibilek borroka eremuetatik ihes egiteko

Bakerako keinuak areagotu arren, borrokak ugaritu egin dira herrialdeko ekialdean.Matxinoek Slovianskeko burua atxilotu dute

Ukrainak giza korridorea zabalduko du, herrialdearen ekialdeko Luhansk eta Donetsk eskualdeetako zibilek gatazka guneetatik ihes egin dezaten. Petro Poroxenkok Ukrainako presidente izendatu zutenean esandako hitzak zehaztu zituen atzo gobernuak. «Beharrezko neurriak hartuko dira hala nahi duten zibilek borroka eremuetatik ihes egin dezaten, terrorismoaren aurkako operazioa egiten den gunean biktima zibilak saihesteko». Gobernuak garraioa eskaini, janaria banatu eta arreta medikoa bermatuko du gatazka guneetan. Aste honen bukaerarako borrokak etengo direla esan du presidenteak, nahiz eta egun zehatzik ez aipatu.

Errusiaren eskakizunetako bat bete du horrela Poroxenkok. Halere, Kievek ukatu egin du Moskuk eskainitako «giza laguntza», matxinoak armatuko dituen beldur. Giza eskubideen aldeko elkarteek, baina, mesfidati hartu dute Poroxenkoren erabakia; eskualdea zibilez hustu nahi duela uste dute, errusiazaleen aurka aire erasoak eta artilleria astuna erabiltzeko.

Sergei Lavrov Errusiako Atzerri ministroak begi onez hartu du giza korridoreak irekitzeko erabakia, eta espero du iragarpena «ekintza zehatzetan» mamitzea. Halere, Ukrainak errusiazaleen ordezkariekin ez biltzeko jarrera kritikatu du: «Hori da krisiaren eta hondamendiaren larriagotzearen arrazoia». San Petersburgon, Errusiako bigarren hirian, bildu da Lavrov Alemaniako eta Poloniako Atzerri ministroekin, Frank-Walter Steinmeierrekin eta Radoslaw Sikorskirekin, hurrenez hurren. Apirilaren 17ko Genevako akordioak errespetatzearen alde egin dute hirurek. «Ukrainako eskualde guztiek parte hartuko duten negoziazioak hasi behar dira, herrialdearen etorkizuneko eredua adosteko», azaldu du Lavrovek. Haren aburuz, errusiazaleek borrokatzeari utziko diote Ukrainako armadak su-etena iragartzean.

Steinmeierrek azaldu du «aurrerapausoak» egin direla baketze aldera. «Ezin esan daiteke irtenbide politikoa aurkitu dugunik, baina beste giro batean gaude». Matxinoak baretzeko Errusiak bere eragina erabiliko duela ziur da Alemaniako Atzerri ministroa.

Poroxenkok egunotan hainbat bilera egin ditu bakerako taldearekin; besteak beste, ESLA Europako Segurtasun Lankidetzako Antolakundeko Haidi Tagliavini ordezkariarekin eta Sergei Zubarov Errusiak Kieven duen enbaxadorearekin.

Bakerako keinuak ugaritu arren, borrokak areagotu egin dira herrialdearen ekialdeko Luhansk eta Donetsk eskualdeetan. Sloviansk hirian bi haur hil dira azken egunetako borroken ondorioz, artilleriak jota. Bestalde, Donetsk eskualdeko matxinoek hiri horretako matxinoen burua kargugabetu eta atxilotu dute, «jauntxokeriagatik». Viatxeslav Ponomariov Genevako akordioaren aurka agertu da, eta ESLAko behatzaileak atxiki zituela onartu zuen maiatzean. Ukrainako Gobernuak albistea baliatu du matxinoen arteko desadostasunak nabarmentzeko.

Kramatorsk eta Krasni Liman hirietan ere izan dira borrokak. Errusiazaleen arabera, 21 soldadu hil dituzte, eta Sloviansk eta Kramatorsken arteko bidea ixten zuen postu militarra suntsitu dute. Kievek, bestalde, adierazi du errusiazaleek Kramatorsk kanpoaldeko postu militarra hartzeko saialdian 40 errusiarzale hil dituztela soldaduek. Matxinoek Errusiarekiko mugaldeko 300 kilometro inguru kontrolatzen dituzte. Muga horretatik sartuko lirateke haien aldeko militante asko, Kieven arabera.

Gasaren negoziazioak

Ukrainaren eta Errusiaren arteko gasaren salerosketaren inguruko negoziazioek ez zuten etekinik izan atzo. Gaur goizean jarraituko dute elkarrizketek. Guenther Oettinger Europako Energia komisarioa bitartekari gisa dabil negoziazioetan; Ukrainatik igarotzen da Errusiak Europara bideratutako zati handiena. Bi herrialdeak ez datoz bat Kievek orain arte pilatutako zorraren inguruan. Europako Batasunak, bestalde, finantza laguntza eskaini dio Ukrainari, eta 500 milioi euroko lehen mailegua jasoko du ekainaren 17an. Orotara, 3.200 milioi euro banatuko dizkio, hamar urterako bonuak aterara.


Hasi da jada distira egiten

Ligako lehen bi partidetan Realeko jokalaririk onena izan da Martin Odegaard. Lerro arteko jokoa eman die txuri-urdinei. Mallorcaren aurka, gainera, gola sartu zuen.

Aurreko denboraldian Realak izan zuen hutsune nagusietako bat izan zen punta erdian aritzeko jokalariren batena. Xabi Prietok erretiroa hartu eta Sergio Canales Betisera joan ostean, lerro artean jokatzeko jokalari petorik gabe geratu zen talde txuri-urdina, eta, batez ere aurkaria atzean sartzen zenean, ezinean aritzen zen Imanolen taldea. Hegaletatik saiatu arren, kosta egiten zitzaion gol aukerak sortzea. Batez ere etxeko partida askotan geratu zen agerian hori.

Hori berriz ez gertatzeko asmotan, udan Martin Odegaard ekarri zuen, utzita, Real Madriletik (Drammen, Norvegia, 1998), eta erdilari ilehoriak sasoi-aurretik erakutsi ditu bere ahalmenak: lerro artean jokatzeko gaitasuna eta jokoa ikusteko trebezia, futbolean jokatzen hasi zenetik dituen ahalmen teknikoekin batera.

Imanolek hasieratik eman dio konfiantza. Denboraldi-aurrean, minutu gehien jokatu zuen jokalari izan zen, eta, ligako lehen bi partidetan, Valentziaren eta Mallorcaren kontra, taldeko jokalaririk onena izan zen. Mallorcaren kontra, gainera, lehiako gol bakarra sartu zuen, Espainiako Ligan sartzen duen aurrena.

Atzetik indarrez etorrita, ederki amaitu zuen Miguel Angel Moyak eta Mikel Oiartzabalek hasitako kontraerasoa. Dena den, gola bainoago, beste gauza asko eman dizkio talde txuri-urdinaren zelai erdiari. Garrantzitsuena, aipatu bezala, lerro artekoa izan da. Lehen jardunaldian, bera izan zen aurkariaren zelaian pase gehien eman zuen jokalaria: 57. Horietatik 51 ondo eman zituen.

Gainera, punta erdian jokatuta, Oiartzabalek aurrerago joka dezake, eta aurkariaren atetik gertuago egon, duen gol sena baliatzeko. Bien artean, lekua behin baino gehiagotan trukatu dute, aurkarien artean nahasmena sortzeraino, eta talde txuri-urdinari joko aukera gehiago eman dizkiote hala. Baina, horrekin batera, lana ere eskaintzen dio taldeari. Izan ere, jada ez da nabarmentzen soilik bakarkako jokaldietan. Taldeko lanaren garrantziaz jabetu da, eta presioa egiten lehenetarikoa da. Mallorcaren aurka gehien korritu zuen jokalaria izan zen: hamabi kilometro, hain zuen.

Gustura dago norvegiarra Donostian. «Egunen batean Real Madrilen jokatzea da nire ametsa, baina une honetan Reala da hazten eta ikasten segitzeko lekurik aproposena. Hasieratik erakarri ninduten taldearen jokatzeko erak eta klubaren filosofiak».

Bera tematu zen Realera etortzen. Real Madrilek, izan ere, erdilaria Borussia Dortmundera joatea nahi zuen, eta hala Txapeldunen Liga jokatzea. Baina berak nahiago zuen Realaren eskaintza onartu eta Espainiako Ligan jokatu. Horretarako garaia dela uste zuen, eta nahikoa eskarmentu duela horretarako, nahiz eta 20 urte baizik ez izan.

Beti fokupean

Izan ere, hamabost urte zituenetik fokupean egon da. Norvegiako Ligan eta hango selekzioarekin debuta egiten jokalari gazteena izan zen. Haren jokoak Europako talde indartsuenak arreta erakarri zuen: Bayern Munichena, Liverpoolena, Manchester Cityrena... Azkenean, ordea, Real Madrilek fitxatu zuen, 2015ean, bigarren taldean jokatzeko. Han, ordea, itzali egin zen haren argia. Zinedine Zidane zen orduan entrenatzailea, eta, lehen taldearekin debuta egin arren, ez zuen nahikoa konfiantza lortu. Bazirudien haren etorkizuna zapuztua zegoela.

Azken hiru sasoietan, ordea, Herbehereetako ligan, patxada topatu du berriro ere zituen gaitasunen zertzeladak erakusteko. Utzita aritu zen Heerenveen eta Vitesse taldeetan. Heerenveenekin bi denboraldi egin zituen, 43 norgehiagoka jokatu eta hiru gol sartu. Baina urrats erabakigarria aurreko sasoian egin zuen Vitessen. 39 partida jokatu zituen, 11 gol sartu, eta hamabi asistentzia banatu. Gainera, bakarkako jokoa alde batera utzi, eta taldearentzat lan egiten ikasi zuen. Orain, Realean egin nahi du distira, eta garai bateko mailan eman. Etorkizuna ez ezik oraina ere baduela berresteko.


Oriol Pujol politikari katalanari elkarrizketa, 'Egun On Euskadi'n

CiUko politikariak Aitzol Zubizarretaren galderak erantzungo ditu.

Asteazken honetako ''Egun On Euskadi'' saioan Oriol Pujol politikari katalana elkarrizketatuko dute Bartzelonarekin bat eginez. CiUko Kataluniako legebiltzarreko bozeramaileak Aitzol Zubizarretaren galderak erantzungo ditu Kataluniako hauteskunde kanpainaren inguruan.

Horrez gain, Jose Mari Pastor, Alvaro Martinez eta Ana Garbati solaskideak egun-eguneko gaien inguruan arituko dira eta Vanessa Sanchezek, bestalde, eguneko albiste garratzitsuenen berri emango du.

''Egun On Euskadi'' goizeko 08:00etako albiste aurrerapenarekin jartzen da abian ETB-2n.


Amaiurrek giza-katea egingo du ostiralean Urretxun eta Zumarragan

Ostiralean, azaroak 18, Amaiur alderdiak deituta giza-katea egingo dute Urretxun eta Zumarragan. 19:00etan Areizaga-Kalebarren plazatik aterako dira, eta giza-katea Zumarragako plazan amaituko dute, mokadu bat jateko aukera emanez.


Leatarren Eguna ospatuko dute Lea Ibarreko herritarrek, bihar

“Leatarra naiz eta harro nago” ozen esateko eguna ailegatu da. Hiru urte eta gero, Lea Ibarrean bizi diren herritarrek euren eguna ospatuko dute bihar. Gaur, gazteen txanda izango bada ere, egun handia bihar izango da. Ekin eta ekin, leatarrak alkarrekin lemapean, bost herrietako bizilagunen arteko batasuna aldarrikatuko dute, bai gaur eta bai bihar.

Leatarren Eguna, 2010. urtean, Amoroton

Begirada atzera botata, Leatarren Eguna duela urte asko hasi ziren ospatzen Lea Ibarra osotzen duten herrietako bizilagunak. Hain justu, 1.977. urten egin zen lehenengoa. Baina jai egunak etenaldia eduki zuen. Eta 2001. urtean, barriro ere berreskuratu zuten. Orduan, hiru urterik behin ospatzeko eguna izango zela adostu zuten.

Mendexan egin zen lehenengoa, 2001. urtean. Atzetik Munitibarren (2004), Gizaburuagan (2007) eta Amoroton (2010) egin zen ibarreko herritarren jaia.

Orain, 2013an, orain arte jai eguna ospatu ez den herri bakarrak hartuko du lekukoa: Aulestik.

Prestaketa lanak

Leatarren Eguneko prestaketekin urtarrila aldera hasi zirela esan dute herritarrek. «Bost herrietako bizilagunak batu eta gure helburuak zehaztu genituen». Horrela ba, antolakuntzan ere Lea Ibarra osatzen duten bost herrietako bizilagunek parte hartu dute.

Bada, denaren gainetik, bailara berean bizita, alkartasuna eta alkarlaguntza direla gakoa azpimarratu nahi dute. «Leatarron arteko harremanak sendotzea da helburua. Eta urte guztian alkarregaz lanean ibili ostean, alkarregaz ondo pasatzeko eguna edukitzea», argitu dute.

Batu eta helburuak zehazterkoan, ideia argi bat nagusitu zen herritarren artean: «leatar kontzientzia indartu, ezbardintasunei baino batzen gaituenari garrantzia emon eta Lea Ibarra hauspo berritu behar dugula».

Leatar kontzientzia indartu, ezbardintasunei baino batzen gaituenari garrantzia emon eta Lea Ibarra hauspo berritu behar dutela diote herritarrek

Horretaz gain, krisi ekonomikoaren eta bestelako murrizketen aurrean, udal eta mankomunitate txikiak arriskuan daudela eta eurek eurena defendatu behar dutela diote. «Horregatik aurtengo leloa da Ekin eta ekin, leatarrok elkarrekin».

2004. urtean, Munitibarren

Bileretan gazteek ere parte hartu dutela esan dute. «Horrela ba, gazteek ere Leatar Gazteen Eguna ospatzeko proposamena mahairatu zuten. Aurretik ere Leatar Gazteen Eguna ospatu izan da, baina gero ez zuen jarraipenik eduki. Aurten, ostera, berreskuratu egingo da egun hori».

Izan ere, gazteek alkar ezagutu behar dutela deritzote antolatzaileek. «Azken finean, ondoko herrietan bizi dira eta asko eta asko ez dira ezagutu ere egiten. Horretarako, alkar ezagutzeko, Leatar Gazteen Eguna ondo egongo da».

Behin gaur gazte eguna ospatu eta gero, bihar, egun handiaren ordua ailegatuko da.

Egitaraua zabala da. «Aurreko Leatarren Egunetan egindako antzeko egitaraua prestatu dugu, berezitasun gutxi batzuekin», esan dute antolatzaileek.

Karrozak, jolasak eta bazkaria. Osagarri horiekin, besteak beste, leatarrek nahikoa edukiko dute euren eguna goi-goitik ospatzeko.

Bestalde, aurten, herri kirolen formatua aldatu dutela esan dute. «Herri kiroletan norgehiagoka zen nagusi. Lehiakortasuna gailentzen zen, ondo pasatzearen gainetik. Horrela ba, aurten, herri kirolei izena aldatu eta herri jokoak izatera pasatu dira».

1.977ko Leatarren Eguna, Mendexan

Jokoetan herri bakoitzetik hamar lagunek parte hartuko dute baina inok ez daki zeintzuk izango diren frogak. «Lehia sanoa egon daiteke», baina helburua ondo pasatzea dela diote.

Horrela ba, leatarrek gaur eta bihar hitzordu garrantzitsua badute ere, urte guztirako konpromisoa daukate.

Eta ideia horri jarraituz, harremanak sendotzen, egun handia ospatzen eta bide horretatik Lea Ibarra hauspotzen jarraituko dute herritarrek, gaur, bihar eta urteko egun guztietan.

Egitaraua

Gaur, Leatar gazteen eguna

13:00. Poteo musikatua.

14:30-15:00. Bazkaria.

Ostean. Jolasak.

Ondoren. Bertso poteoa.

22:30. Kontzertuak: Hots, Ekaitza eta talde sorpresa.

Bihar , Leatarren eguna

12:00. Karrozak

Jarraian. Karrozak herriko plazara ailegatzen direnean, txupinazoa.

Ondoren. Lea Ibarreko dantza taldeen ikuskizuna.

Goizeko giroa alaitzeko. Poteoa, Aulestiko txarangak eta Gizaburuagako dultzaineroek alaituta.

14:30. Bazkaria frontoian.

Ostean. Musika eskolen laguntzagaz kantaldi herrikoia, frontoian.

15:30. Ginkana jolasak eta frogak, umeentzako.

Ostean. Diskofesta, umeentzako.

18:00. Herri jokoak.

Ondoren. Mendexako trikitilariak, giroa alaituz.

20:30. Erromeria, Bide batez taldearen eskutik.

Egun guztian. Leatarren argazki zaharren erakusketa, frontoian.

Goizean eta arratsaldean. Umeentzako puzgarriak, ludoteka, tailerrak…


Euskararen erabileran eragin nahi du ‘Maxixatzen’ herri komunikabideak

Azkoitian dagoen «hutsunea» betetzeko asmoz, herri komunikabidea martxan jarri du elkarteak berriz, sei urteko etenaren ondoren. Asteazkenean aurkeztu zuten proiektuaSei urteko etenaren ondoren, martxan da berriro Maxixatzen herri komunikabidea, eta haren berri emateko aurkezpen irekia egin zuten asteazkenean Naroa Olalde elkarteko lehendakariak, Olaia Juaristi Maxixatzen-eko kazetariak, Urko Aristi Tokikomeko lehendakariak eta Josu Azpillaga CodeSyntaxeko arduradunak. 50 lagun inguru bildu ziren Elkargunean, eta herri komunikabidearekin hizkuntzaren erabileran eragin nahi dutela berretsi zuten ordezkariek. «Euskal hiztunen komunitatea trinkotu nahi dugu, eta euskararen aldeko dinamika bat sortzea izango da komunikabidearen iparra», adierazi zuen Olaldek.2009ra bitartean izan zen martxan Maxixatzen aldizkaria. Dena den, ordutik lanean jarraitu du elkarteak. 2012an, euskararen inguruko azterketa batekin ondorioztatu zuten herritar gehienek El Diario Vasco eta Mundo Deportivo egunkariak irakurtzen zituztela eta kultur erreferentzia gehienak «atzerritarrak» zituztela. Hala, komunikabidearekin euskararen esparruak indartzea izan da euren helburua. Olaldek azpimarratu zuen euskara elkartea osatzen duten taldeek herri komunikabide baten «hutsunea» sumatzen zutela; «herritarren artean ere sentipen hori bazegoen, eta beraz, herritik sortutako egitasmoa izan da». Aurreko proiektuaren jarraipena izango da, eta lehen zuten «erreferentzia» lortu nahi dute.Bi euskarri ditu Maxixatzen-ek; hilabetekaria eta webgunea (www.maxixatzen.eus). Aldizkariari dagokionez, lehen bost zenbakiak doan banatuko dituzte, baina gero soilik bazkideek jaso ahal izango dute. Produktu «erakargarria eta bizia» egin nahi dute. Iritzi artikuluek, Kajie ta desditxie atal ezagunak, elkarrizketek, erreportajeek, lehiaketek edo agendak osatuko du edukia: «Webgunea ez bezala, aldizkaria patxadaz irakurtzeko produktua izango da», esan zuen Juaristik.Komunitatearen indarraHerrikoa ez ezik, «Euskal Herriko bokazioa» izango du Maxixatzen-ek. Izan ere, euskara elkartea Topaguneako kide da, eta komunikabidea Tokikom plata- formakoa izango da. CodeSyntaxek garatzen ditu Tokikomeko komunikabideetako webguneak, eta enpresako arduradun Josu Azpillagak haien ezaugarriez hitz egin zuen. Ondo funtzionatu dezaten, azpimarratu zuen garrantzia berezia dutela egunerokotasunari lotutako elementuek eta komunitateak: «Komunikabide batentzat ezinezkoa da herriko albiste guztiak biltzea, eta komunitatearen bidez ahotsa ematen zaie herriko taldeei, beren gogoetak, albisteak, emanaldiak… plazaratu ditzaten». Inguruko komunikabideen edukiak hara integratzeko asmoa ere badute, eta ataria zerbitzuen bidez ere osatuko dute.«Gertuko informazioa» eskainiko dute, eta hain zuzen, tokiko kumumikabideen indargunea «hurbiltasuna» dela berretsi zuen Aristik, eta horrek sinesgarritasunean eragiten duela. Euskal Herriko 60 komunikabide inguruk osatzen dute Tokikom, eta hango lehendakariaren arabera, sarearen bidez «ikuspuntu osatua» eman nahi diete, «lokalismoari uko egin gabe». Komunikabideek elkarren artean zubiak eraikitzen dituztela esan zuen, eta horiek duten eskarmentua Maxixatzen-entzat onuragarria izango dela uste du.


Orioko EH Bilduko Amaia Dorronsoro zinegotziak bere karguari uko egin dio

Amaia Dorronsorok zinegotzi karguari uko egin dio. (Hitza)

Atzo iluntzeko udalbatzarrean EH Bilduko hautetsi Amaia Dorronsorok zinegotzi karguari uko egin zion. Arrazoiengatik galdetuta Dorronsorok azaldu zuen arrazoi pertsonalengatik utzi behar izan duela bere kargua. Orioko EH Bildutik jakinarazi dutenez, taldeak udal hauteskundeetara aurkeztu zuen zerrendan hurrengo hautagaia izango da zinegotzi berria, Bixente Lasa hain zuzen ere. Lasak 2008an hartu zuen zinegotzi kargua lehen aldiz Eusko Alkartasunako hautetsi moduan, eta pasa den agintaldian Orioko Udal Gobernuko kidea izan zen EH Bilduko zinegotzi bezala.


Tailaketa ikastaroa antolatu dute Olaberrian

Olaberriko Udalak tailaketa edo egur zizelkatze ikastaroa antolatu du. Urtarrilaren 15ean hasiko da, eta denera 30 orduko iraupena edukiko du. Klaseak astearteetan izango dira, 18:30etik 21:00etara. Izena emateko aukera badago dagoeneko, urtarrilaren 11ra arte. Ikastaroa has dadin gutxienez zortzi laguneko taldea osatu beharko da. Informazio gehiago jasotzeko edo izena emateko Olaberriko udaletxera (943 88 14 34) edo liburutegira (943 88 64 55) hots egin behar da


Balentziaga Museora irteera antolatzen ari da Laguntasuna elkartea

Gabierrotako Laguntasuna elkartea Balentziaga Museoa ikustera joateko irteera antolatzen ari da. Bidaia antolatzeko, zenbat lagunek parte hartuko duten jakitea ezinbestekoa denez, aipatu jubilatuen elkartean izena eman beharko dute interesadunek 18,30etik 21:00ra eta bisitarako prestatu duten agiria bete.


Batzokiko pintaketekin, askotariko irakurketak

Urtarrilaren 11n Maravillas gaztetxearen alde herrian jarritako pankartak kendu ostean, ezezagunek pintaketak egin zituzten batzokian. EAJk "bizikidetza apurtzeko ekintza gisa" irakurri zuen gertatukoa, baina EH Bilduk eta Baleikek ez dute hala ikusi.

Iruñeko gaztetxea itxi zen egun berean Maravillas aurrera izenburua zuten pankartak agertu ziren herrian. Jaiki taldeak sinatzen zituen, eta, horietako batzuetan, Gero Bai, EAJ, ordainduko duzue mezua agertzen zen bigarren mailan.

Irudia: Iturbide egoitza alboan Jaikik jarritako pankarta. (Irudi jabea: Jaiki).

Udalak horiek kendu zituen, jarri eta gutxira, eta, urtarrilaren 11n, batzokian ezezagunek egindako pintaketa batzuk azaldu ziren, honako mezu hauekin: Kijera eta Maravillas aurrera, Lotu txakurrak eta Geroa Bai=PNV.

Horren aurrean, "erasoa eta mehatxuak salatzeko" oharra plazaratu zuen Arrasateko EAJK. "Pankarta bidez alderdiari, alkateari, zein zinegotziei egindako mehatxuak, demokrazia eta askatasunetik baino gehiago, totalitarismotik eta faxismotik daude gertuago. Bizikidetza apurtzen duten ekintza horien aurrean ez dugu atzerapausorik emango".

Bizikidetzaren alde lan egiten jarraitzeko prest daudela esan zuten, eta Udaleko alderdiei dei egin zieten, "publikoki akzio horiek salatzeko ausardia edukitzeko".

[EAJren oharrari buruzko albistea irakurtzeko, egin klik hemen]

EH Bilduren irakurketa

"Kezkaz harriduraz bizi dugu EAJren agiria. Kezkaz, Arrasaten bizikidetza eta gatazka politikoaren konponbidea eraikitzen gaudenean honelako kritika politiko batetik biktimismoari heldu, eta beste indar politiko batzuk zalantzan jartzeko baliatzea abagunea. Batzokian egindako pintaketetan ez dago mehatxurik, gure ustez, ez eta irainik ere. Kritika politikoaren barruan kokatzen dira eta naturaltasun handiagoz hartu beharko lituzke, biktimismo oportunista gabe. Bizikidetza ez da disidentzia ororen isiltzea, urratsak eman ahal izateko helmuga baizik. Jarraitu dezagun lanean".

[EH Bilduren oharra bere osotasunean irakurtzeko, egin klik hemen]

Baleikeren kritikak

Alderdi moreko kideak izan ziren EAJren oharrari publikoki erantzuten lehenak. "EAJk era interesatu batean nahasten ditu aldarrikapen sozial legitimoak, eraso pertsonal edo partidistekin. Memoriaren Mahaian eginiko lana Iruñeko Maravillas Gaztetxea defendatzen duten pintadekin nahasteak argi islatzen du bere lerro politikoekin ados ez dauden protesta sozial guztien kriminalizazioa bilatzen dutela. Bizikidetza hitza hipokrisia osoz erabiltzen dute".

[Baleikek plazaratutako oharra bere osotasunean irakurtzeko, egin klik hemen]

Arrasateko PSE-EEri iritzia eskatu dio GOIENAk, baina ez du erantzunik jaso. Irabazik, aldiz, otsaileko osoko bilkuran emango du gaiari buruzko bere iritzia.


Europa eta anabasa

Eguraldia hobera joan ahala hasiko dira ontzi migrantez beteak maizago hondoratzen Mediterraneoan. Gehienez titular bat utziko dute gurean, bestela ere ez da jakiterik izaten aldiro zenbat ito diren. Jarraitzen du anabasak, bereziki Itsaso Jonikoan bidean direnak irensten, eta Europar Batasunean ez da planik ez proposamenik, ez bada mugak are gehiago ixtea.

Babestu dira epe motzera. Alemania saiatu da datorren udarako prestatzen, aurrekoan bezainbeste jende bertaratu ez dadin. Osatu dute integrazio lege zurrun bat, bertan geratu edota familia ekartzeko aukerak are gehiago zailtzen dituena. Itxi dute Turkiarekin deportazio paktu oraindik gogorrago bat, egun argitan defenda ezina, artean kurduez ezer esan ez, Armeniaz ere gutxi, eta aldiro Erdogan asebete beharra dutela. Saiatu dira errefuxiatu eskas batzuk Batasuneko beste estatuen artean banatzen eta hori ere ez dute lortu.

Begirada zabaldu dute jada. Bruselan badakite Greziarako bidea erdizka moztuta ere jendea beste bideetatik berdin saiatuko dela etortzen. Ez dela soilik Siria arazoa, epe ertainera gerrak pilatzen dabiltzala. Jada desagertua duten Iraken eta Libian, europar «akats» hura, oraindik ere interbentzio gogorrak datozela. Eta hor dagoela, epe luzera, Saheleko herritar askoren beharra. Afrika da etorkizuna, oinez datoz kolonialismoaren faktura pagatu gabeak.

Europa itxi nahi dute, Italia eta Greziara bidean migranteak itotzen ikusi gabe. Datozen urteotan migrazio fluxuak baretzea aurreikusten ez bada ere, ez da etorkizunerako inolako planik, kontrolak eta deportazioak areagotzeaz haratago. Gaitasun eza agerikoa da, gobernu bakoitza dabil hurrengo hauteskundeei begira. Ikusten dute joaten ari zaiela Europa eskuin muturrera, eta ez dakite auziari nondik heldu.

Europar Batasuneko agintaritzari darion ideologia zertzelatu dute nahi gabe Frank-Walter Steinmeier Alemaniako atzerri ministroak eta berlindar errepublikan itzal luzeegia duen Herfried Münkler irakasle eta aholkulariak, asteotan Berlingo Maxim Gorki antzokiak antolatu forumean. Azken hamarkadetan ekonomia politiko eta interbentzio militar berberak garatu dituzte Europako alderdi kontserbadore, liberal, sozialdemokrata edota berde nagusiek. Europaren ideian bat datoz. Haien gestioaren herrestan sorturiko krisi ekonomiko eta gatazka armatuak ez dituzte propiotzat baina. Ordena sortzen dute haiek, desordena berezkoa du munduak. Oraingoan ere, Merkel eta Orbánen arteko dikotomia faltsu bat darabilte, proiektu liberal eta interbentzionistaren defentsan. Demokrazia edo Autoritarismoa, diote. «Europar Batasuna edo anabasa. Eta Europar Batasuna gu gara. Bakea nahi baduzue, hau da dagoena».

Diskurtso lauso baina arriskutsua da, azken hamabost urteotan hainbeste gatazka eta min eragin ostean ohiko bihurtu zaiguna, etxean bertan ezgaitu beharrekoa. PSNko ezein zinegotziren diskurtso europazale geza bera baita botere erabakiguneetan Hollanderen Maliko gerra. Eta gurera datozen auzokide berrien inguruan Marotok ekarri, eta, egun, EAJk Gipuzkoako Aldundian darabiltzan hitz hutsak baitira deportazio politikaren aldeko argudioak Europa mailan. Horrela ezin da jarraitu, ez bagaitu Europar Batasuneko agintarien miseriak gu ere hondoratuko.

Europako demokrazia liberalen Turnismo lasaia hautsi da. Alderdi tradizionalek krisiaz beste politika sozial gogorrak bultzatu ostean, sakonago ari dira okertzen osatzen doazen gobernu eta mugimendu berriak, berdin Batasunaren alde edo aurka egon, erreakziora eta are ultraeskuinera. Hegoaldea salbuespentzat kenduta (Europar mugatuak izatearen sentsazioak supremazismo identitarioa hauspotzeko aukerak urritu ditu), Europa etsi bat ardazkatzen hasi da.

Desagertze baten kronika ere bada. Ezker estatalak, azken bi hamarkaden atseginean parlamentarioren bat irabaztera jolasten ibili ostean, gosea eta pobrezia bezalako arazoak ezin landu esnatu ditu 2008ko krisiak. Auzo herrikoiak eta lantegiak zinismoz albora utzita, erreakzioa da orain beldur burgesa baliatu eta subirautzaz, eliteek osturiko ongizateaz eta ondasun amankomunen eraisteaz diharduena, batera identitate nazional hertsiak puztu eta kanpokoei errua botatzen dietela. Halere, argi ibili. Historia ez da inoiz errepikatzen, eta ezer ez da betiko. Honetan ere Cruyffek arrazoi: Baloia guk badugu, haiek ezin dute golik sartu. Berriz ere osatu beharko dira, bada, gehiengo herrikoiak.

Oraindik ere gurean anabasaren gogorrari aurre egin beharrak harritzen bagaitu, Europar Batasunaren irudi onbera eta okerra genuen harturik. Zein da eraiki beharreko begirada? Berriz ere migranteengandik xumean ikasi beharrean gara. Migranteen ikuspegiari heldu, eta gure egin arte ezinen dugu zehazki egungo egoeraren larria begiztatu. Ez azalen ilunaren arabera osatu den Europa hau. Ez egungo politikaren ustela noraino hedatu den, esku-hutsik zatozela kriminal baten gisara zarabiltzanean. Begirada migrante oso bat, berriz ere hasiko bagara Europa honi bidea itxi eta duintasuna antolatzen.


Lodosa ezagutzera joango dira nagusiak

Nagusien elkartearen irteera astelehenean da.

Garaiko nagusien elkarteak Lodosara irteera antolatu du astelehenerako, hilaren 21erako. Nafarroako herria ezagutzeko aukera izango dute, ingurunea ikusi eta bertako gastronomia dastatzeko. Goizeko 09:00etan irtengo dute Garaitik.

Lodosara ailegatzean, XVI. mendeko eliza bisitatuko dute, eta horren ostean pikillo piperrari eskainitako monumentua ere bai. Lodosan osteratxoa egin eta gero, inguruko herrietan egingo dute dastaketa gastronomikoa. Carcar herrian dagoen Valdelares upategian ardoa probatu ahal izango dute. Bazkaltzera Azagra herrira joango dira, eta lurralde hartako produktuak jango dituzte: pikillo piperrak, txerri-ukondoa... 14:30ean hartu dute ordua mahaian esertzeko.

Irteeran apuntatu gura duenak 23 euro ordaindu beharko dituela azaldu dute antolatzaileek. Izena emateko azken eguna zapatukoa izango dela ere ohartarazi dute.


Eider Mujika, errugbi zelaiko eredua

Eider Mujika Euskadiko Kopa eskuan, Ioritz anaia ondoan duela.

Eider Mujika (Lazkao, 2002) 11 urterekin hasi zen Ordizian errugbian, anaia hasi zelako. «Igandeetan izaten zituen entrenamenduak, eta amak esan zidan Ioritz entrenamenduan zegoen bitartean, ni etxean irakurtzen geldituko nintzela. Nik garai hartan irakurtzea gorroto nuen eta orduan ni ere errugbira joatea erabaki nuen». Harrezkeroztik, ez da errugbi zelaitik atera, eta gustuko kirola aurkitu du.

Neska bakarra izan da taldean: «Oso ondo eraman dut. Taldea oso ona izan da, zoragarri. Beste bat gehiago izan naiz beti». Emaitza onak lortu izan dituzte gainera : 12 urtez azpikoan Gipuzkoako txapeldun, eta 14 eta 16 urtez azpikoekin Hego Euskal Herriko txapeldun. Espainiako txapelketa jokatzera joan dira aurten Valentziara. «Esperientzia zoragarria izan da. Partiden emaitzak baino gehiago, hango zelaiak, aldagelak, maila oneko errugbia ikusteko aukera izan dugu. Oso errugbi polita ikusi genuen, oso jokalari onak». 16 urtez azpiko mutilen Euskal Selekzioarekin jokatzeko deitu zuten, baina azkenean ezin izan nuen jokatu, Bretainian elkartrukean zegoelako. «Neskekin ere deitu zidaten, baina Euskadiko finala jokatu nuen bere taldearekin».

16 urte bete ditu eta hemendik aurrera ezingo du bere betiko taldearekin batera jokatu, 18 urtez azpiko mailara igo baitira. Beraz, datorren denboraldian bi aukera ditu: «Mutilekin beste urtebetez jarraitu 16 urtez azpiko mailan, ni baino urtebete eta bi urte gazteagoekin –anaiarekin batera –; edo nesken taldean aritu. Baina nik uste dut mutilen maila askoz ere hobea dela eta mutilekin jarraituko dut, hobetzeko aukera horretan jarraitzeko. Dena den, saiatuko naiz, entrenamenduak nire betiko taldearekin egiten».

Ordiziako talde gazteagoetan beste neska batzuk ari dira errugbian jokatzen eta Mujikari garrantzitsua iruditzen zaio txikitatik errugbian hastea eta mutilekin batera jokatzea: «Txikitatik ohitu egiten zara golpeak hartzera eta arauak ikastera. Eta gero hori nabaritu egiten da». Neska gazteagoentzat Mujika eredu den bezala, Mujikarentzat eredu dira Amaia eta Lide Erbina eta Enara Cacho. «Mutilekin jokatzen dutenei nabaritu egiten zaie». Eta horixe ikusi du pasa den astean Madrilgo errendimendu altuko campusean: «Han ikusi dut nesketan ere maila ona dagoela errugbian. Oso aberatsa izan da».

Erabat kateatuta

Momentuz ez du etorkizunean pentsatu nahi, errugbiarekin gozatzen jarraitu nahi du. Baina zergatik kateatu du errugbiak? «Talde kirola da, arau asko daude, errespetuan eta segurtasunean oinarritzen direnak. Gozamena da errugbian jokatzea. Momentu bakar batean ere ez zaude geldi. Kontaktu handia dago, eta hori ere gustatzen zait. Kontaktua ez da borroka, beste jokalaria gelditzeko baizik, ez minik emateko».


'Vaya par de polis' komedia, gaur gauean,'La Noche de…'n

Saioan, gainera, Supermanen papera egiten duen aktore gazte eta erakargarriaz arituko dira, eta Orson Welles zinemagile ospetsuaren gaineko erreportajea eskainiko dute 100 urte baitira hura jaio zela.

Gaur gauean, 'La Noche de…'k Bruce Willis protagonista duen komedia dibertigarria eskainiko du: Vaya par de polis. Willisekin batera, Tracy Morgan eta Seann William Scott-ek osatzen dute aktore zerrenda, Kevin Smith zinemagilearen zuzendaritzapean. Felix Linaresek filma grabatzeko lanen eta aktore taldearen berri emango du.

Bestalde, asteartean 32 urte beteko dituen aktore gazte eta erakargarri bat ere izango dute hizpide saioan: zinemako Superman berria. ¿Quién es ese chico? atalak aktorearen sekretu guztiak utziko ditu agerian.

Horrez gain, Euskadin 80ko hamarkadan telebistan izan diren bi izarri erreparatuko die Están entre nosotros atalak. Eta, amaitzeko, historiako zinemagile onenetako bati eskainiko dio saioak azken erreportajea; Orson Welles handiari, hain zuzen ere. Zinemagilearen bizitzan murgilduko da Felix Linares, 100 urte baitira Orson Welles jaio zela.

'La Noche de… Vaya par de polis', 22:30etik aurrera, ETB2n.


Bilduma onenak ere saria izango du aurten sokamuturraren argazki lehiaketan

XL. edizioa beteko du aurten karnabalen bueltan egiten den lehiaketa ezagunak, eta Imanol Eliasen izena eramango duen sari berezi hori gehitzea erabaki dute azken unean antolatzaileek.

Aste honetan bertan zabaldu ditu Azpeitiko Argazki Elkarteak aurtengo sokamuturraren argazki lehiaketaren oinarriak. XL. edizioa beteko du azken urteetan Imanol Elias Saria izena berekin daraman lehiaketak, karnabaletan Azpeitian egiten diren sokamutur saioen bueltan egiten denak. Eta Imanol Eliasen izena eramango duen sari berezi berria gehitu diiote azken orduan. Horrela, aurten, sokamuturra ardatz duten bost argazki onenak ez ezik, lehiaketara aurkeztutako bilduma onena ere sarituko dute antolatzaileek, XL. urtemuga dela eta.

Lehiaketan parte hartu nahi dutenek hilaren 14rako bidali beharko dituzte argazki elkartearen egoitzara bihar, etzi eta etzidamuko zezenaren irteeretan ateratako argazkiak. Sari banaketa, berriz, martxoaren 23an egingo dute, erakusketaren irekiarekin batera.


"Saioan, ikusle bakoitzak bere arreta gunea topatuko du"

ETB1ek 'Ahoz aho' saioa estreinatuko du bihar (16:15). Cayerok zuzendu eta aurkeztuko du programa, eta Ilaski Serranoren eta Ruben Abalen laguntza izango du platoan.


Euskal Herria, sutan

Joseba Barandiaranen hilketaren ondotik, greba orokorra egin zen Hego Euskal Herrian, eta erantzun handia izan zuen, batez ere Bizkaian eta Gipuzkoan. Iruñea, berriz, «hila» zen.


Apustu etxeek sortzen duten kalteez ohartarazi du Igor Meltxorrek

Dio Euskal Herrian bertako enpresek kudeatzen dituztela eta Gipuzkoan dagoela adizio handiena adierazi du Oñatin egindako hitzaldian.

Zer dago apustu etxeen atzean? galdera duen hitzaldia eskaini zuen atzo iluntzean Igor Meltxor idazleak kultura etxean Trapu Zikinak Astintzen taldeak antolatuta. Drogen adizioarekin konparatu zuen berak apustuen mundua: "Drogen menpekotasunarekin paralelismoa egitean, hasieran jendea harrituta gelditzen zen, eta orain, motz gelditzen naizela esatera iritsi dira".

Gipuzkoan gehien

Arazoa prekarietatearekin lotuta saltzen digutela aipatu zuen, baina Euskal Herrian ez dela betetzen: "Hemen badaude herriak langabezia tasa oso baxuarekin eta adizio handiarekin. Euskal Herrian dugun arazoa da. Gipuzkoa da herrialderik zigortuena". Gai honi lotuta suizidioak arazo bilakatzen ari direla ere aipatu zuen eta jendea ingurukoengandik banatzen dela.

Meltxorrek aipatu zuen inork ez duela dirurik musu truk ematen eta galerak irabaziak baino handiagoak direla. "Normalizatuta dagoen arazoa da adizioa, eta sozializatu behar da".


Genero indarkeriarekin lotutako bi gizonezko atxilotu dituzte EAEn

Ertzaintzak bi gizonezko atxilotu ditu Bilbon eta Barakaldon, ganibet batekin bikotekideari eraso egiteagatik eta emakumeari aurpegian kolpatzeagatik, hurrenez hurren.

Ertzaintzak bi gizonezko atxilotu ditu azken orduetan bikotekideari eraso egiteagatik. Atxiloketa bat Bilbon izan da. Auzokide batek abisua eman ostean, Uribarri auzora hurbildu da Ertzaintza patruila bat, gizonezko batek bikotekideari ganibet batekin eraso egin ziolakoan. Biktima Bilboko ambulatorio batera eraman dute eta 30 urteko ustezko erasotzailea epailearen aurrera eramango dute datozen orduetan.

Bigarren atxiloketa Barakaldon izan da. Sestaoko ertzain-etxeko agenteek 36 urteko gizonezko bat atxilotu dute gaur goizaldean Barakaldon genero-indarkeria delitu bat leporatuta. Ustezko egileak ukabilkada bat eman dio biktimari aurpegian eta osasun-laguntza behar izan du eragin dizkion lesioak zirela medio.

Gaur (igandea) goizaldeko ordu bata hogei gutxiagotan lekuko batek Ertzaintzari deitu dio udalerriko Florida kalean gizonezko bat emakume bati erasotzen ari zela ohartarazteko.

Berehala Ertzaintzako patruila batzuk bertaratu dira eta emakumezko bat lurrean aurkitu dute; konortea galtzear zegoen. Biktima artatzeko anbulantzia baten laguntza eskatu ostean, ertzainek gertatutakoaren inguruko informazioa bildu dute. Horrela, 36 urteko gizonezko bat identifikatu eta atzeman dute ustezko egilea zelakoan. Biktimaren bikotekidea zen eta genero-indarkeria delitu bat egotzi diote.

Agenteek jakin ahal izan dutenez, egilea eta biktima lagun batekin oinez zihoazen aipatutako kaletik. Halako batean, bikoteak liskarra izan du eta ondorioz, gizonezkoak ukabilkada bat eman dio aurpegian. Emakumea erori egin da eta buruarekin lurra jo du. Osasun zerbitzuetako kideek ospitalera eraman dute jasandako lesioak artatu ziezazkioten.

Atxilotuak polizia-aurrekariak ditu antzeko delituak direla eta. Une honetan, ertzain-etxean jarraitzen du, beharrezko izapideak burutu eta epailearen esku noiz jarriko duten zain.


Giro grisa eta prezipitazioak nonahi arratsaldetik aurrera EAEn

Ordubetean 15l/m2 baino euri gehiago egiteari dagokion abisu horia jarri dute. Igande eta astelehena bitartean euria izango dugu lagun eta asteartera arte, behintzat, ez du eguraldiak hobera egingo.

Euskalmet Euskal Meteorologia Agentziak iragarri duenez, asteburu goibela eta euritsua izango dugu Euskadin. Gainera, prezipitazioak ugariagoak izango dira larunbat arratsaldetik aurrera.

Larrialdiei Aurre Egiteko eta Meteorologiako Zuzendaritzak ordubetean 15l/m2 baino euri gehiago egiteari dagokion abisu horia jarri du eta txingorra egiteko probabilitate handia dagoela iragarri du.

Horrela, euri gehiena larunbat honetako bigarren partean egingo du, eta orduan etengabe bota dezake. Gainera ekaitz gogorrak izan daitezke. Goizean euri gutxiago egingo du. Ipar-mendebaldeko haizea ibiliko da, eta zerua estalita egongo da, beraz, tenperaturak behera egingo du, eta epelenak, oro har, 14-16º artekoak izango dira.

Igandean euria egiten jarraituko du. Euria, batez ere, kantaurialdean egingo du non dezente pilatuko den. Zenbait lekutan zaparrada handiak bota ditzake, eta trumoi-ekaitzak izateko probabilitatea ere handia da. Haizeak iparraldetik joko du eta indartu egingo da, kostaldean bolada gogorrekin. Giro nahiko freskoa izango da, maximoak 12-15º-ren bueltan geratuko baitira.

Astelehenean giro fresko eta tristearekin jarraituko dugu, batez ere kantaurialdean. Ipar partean hodeiak nagusituko dira, eta tarteka euria egingo du. Zenbat eta hegoalderago, eta orduan eta saretuago egongo da hodeitza, eta ostarte politak irekiko dira arratsaldean. Iparraldeko haize finarekin jarraituko. Tenperaturari dagokionez, egunez ipar partean aldaketarik ez dugu sumatuko eta hegoaldean apur bat igoko da.


Bitik bi

Espainiako taldea, gaurko partida amaitu ondoren.

Bi jardunaldi eta bi garaipen. Hala izan da Mikel Amilibia oriotarra eta Eneko Goenaga zarauztarraren taldearen parte hartzea jubenil mailako Munduko Eskubaloi Txapelketan, Tbilisin (Georgia). Atzo Errusiaren aurka irabazi ondoren, gaur arratsaldean, bigarren jardunaldian, Tunisia mendean hartu dute Espainiako taldekideek, 27-24 eginda. Horietatik, 2 gol Goenagak markatu ditu, eta beste bat Amilibiak.

Bihar atseden hartu ostean, Serbiaren aurka neurtuko ditu indarrak Espainiako taldeak ostiralean, 12:00etan. Larunbatean, berriz, Mexikoko selekzioaren kontra ariko da, 16:00etatik aurrera. Partidak lotura honetan emango dituzte zuzenean.


Bost partidu jokatuko dituzte gaur

hernaniarrek eta bi, Hernanin izango dira

Pelotari hernaniarrek bost partidu jokatuko dituzte eta horietatik bi Hernaniko frontoian jokatuko dira, 21:00etatik aurrera. Paletako partiduak izango dira: Goikoetxea - Huizi / Etxarri - Mariñelarena eta Pagola - Semper / Martinez ahizpak. Gainerakoak: eskuz infantilak: Oiarpe / Pagola - Noble II (19:15etan Oiartzunen). Eskuz kadeteak: Zestoa / Cisneros - Rodriguez (20:00etan Zestoan). Eta eskuz seniorrak: Beloki / Ezeiza - Zurutuza (21:15etan Zumarragan).


Emakumearen Nazioarteko Egunaren inguruko ekintzak Andoainen

Martxoaren 7tik 12ra ekintza sorta zabala antolatu du Andoaingo Udalak emakume Langilearen Nazioarteko Egunaren harira: erakusketa, antzerkia, kalejira eta omenaldia, zinema nahiz hitzaldia. Egitarau zabala, nahi duen ororen eskura:

Martxoak 7, ostirala

-‘20 emakume, 20 artelan, 20 ideia’ Andoaingo emakume artisten erakusketaren irekiera, 19:00etan Basteroko erakusgelan. Erakusketa apirilaren 26ra arte zabalik.

-Kartel irabazlearen egileari sari-ematea.

-Programa orokorraren aurkezpena.

-‘La casa de Bernarda Alba’ antzezlana. 21:30etan Basteroko auditorioan. Sarrera: 12 euro.

Martxoak 8, larunbata

Aurreko urteetan bezala, martxoaren 8an festa giroko kalejira egingo da urte luzetan emakumeek isilpean egin duten lana herriaren aurrean bistaratzeko. 12:00etan, Basteroko plazan hasiko da ekitaldia.

Martxoak 11, asteartea

‘What bo bring to America’ laburmetraia eta ‘¿Y ahora adónde vamos?’ luzemetraien proiekzioa. 18:30etan Basteroko auditorioan. Sarrera: doan.

Martxoak 12, asteazkena

Bakean eta justizian gizartea eraikitzea helburu, ‘Colombianas en pie’ hitzaldia, Afromupaz elkartearen eskutik. Ander Izagirre kazetaria bertan izango da eta Arantxi Padilla EITBko kazetariak zuzenean hartuko du parte Kolonbiatik. 19:00etan Basteroko ekitaldi aretoan. Sarrera: doan.


Zirkulazio-isunak kudeatzeko Jaurlaritzarekin hitzarmena sinatzea onartu dute

Martitzenean egin zen Antzuolako apirileko ohiko osoko bilkura. Eta, aho batez onartu zuten zirkulazio isunen zerga-bilketa egiteko Eusko Jaurlaritzarekin hitzarmena sinatzea.

Une honetan, Antzuolako udaltzainak eta Ertzaintzak berak dute isunak jartzeko ardura eta isun horien kontu-hartzeaz Beñardo Kortabarria Antzuolako alkatea arduratzen da. Baina, alkateak azaldu du ohartu direla isunak jartzen dituzten zenbait herritarrek ez dutela jarritako isun hori ordaintzen. "Ez da arazo handiegirik egon baina, ohartu gara jende bat ez dela ordaintzera etortzen. Horri irteera emateko bi aukera daude: batetik udaltzaina egun osoz edukitzea. Baina, horretarako baliabiderik ez dugu. Bestetik, bestelako zerbitzu batzuk erabiltzea", argitu du Kortabarria alkateak.

Eta bestelako zerbitzu horien artean daude batetik Diputazioak duen software sistema bitartez kobratzea; edo Eusko Jaurlaritzari pasatzea eskumena eta Jaurlaritzaren bidez aurrerantzean isunak kudeatzea. Orain, Aguazilak, softwarea ikertuko du aukera guztiak aztertzeko. "IZFEren barruan dagoen zerbitzu berri bat da. Eta aguazila saiatuko da ikusten zenbaterainoko lana eskatzen duen sistema honek eta ea erantzuteko moduan gauden". Antzuolako udalak, baina, ez du isunen bitartez dirurik jasoko. Helburua, jendeak ondo aparkatzea dela dio alkateak. "Helburua ez da dirua batzea. Zorionez multetatik ez da diru askorik jasotzen. Nahi duguna da jendeak aparka dezala behar den tokitan, debekatutako norabidetik ez pasatzea eta espaloi gainean ez aparkatzea. Dagoen araudia errespetatzea, alegia".

Oinezkoen plana

Orohar, arauak errespetatzen dituen herria dela azpimarratu du eta gehiengo nagusiak ondo aparkatzen duela. Oinezkoen plana aurreko agintaldian onartu zen parte hartze prozesu bidez. Orduan erabaki zuten antzuolarrek oinezkoen gunea jartzea. Hasieran eztabaida sortu zen arren, alkateak planaren balorazio positiboa egin du. "Hasieran kritikak entzun genituen; baina herritarrak ohartu dira herrian lasai ibiltzearen aukera ona dela".

Hauteskunde mahaia

Osoko bilkuraren hasieran, 2019ko hauteskunde orokorretako mahaietako kideak aukeratzeko zozketa egin zutela. Ondorengo egunetan jakinaraziko zaie apirilaren 28an mahaian egotea tokatu zaien antzuolarrei.